text:
Un tema cu a wordo trata durante e reunionnan di IPKO ayera diaranson, 14 di juni, ta e tema di Reino. Kico ta e relacion cu Aruba y demas paisnan den Reino Hulandes kier mira idealmente den den aña 2040. Lider di MEP, Evelyn Wever-Croes ta enfatisa cu pa nos yega na e relacion ideal den Reino, ta importante pa nos para keto y analisa con e situacion ta awo.
“Partido MEP a haña e oportunidad pa sinta den gruponan chikito y brainstorm loke nos ta mira como puntonan fuerte y e puntonan debil di Reino. Cua ta e oportunidadnan cu Reino ta ofrece nos como tambe kico ta e menasanan pa Reino na e momentonan aki.
Mi a forma parti di un comision na unda mi a hiba palabra y a mi a trece padilanti cu pa Partido MEP, e Reino ideal mester ta consisti di paisnan cu ta trata otro a base di madures y respet mutuo. Papiando den nomber di Aruba mi por bisa cu loke cu Aruba kier den un Reino ideal ta e situacion cu nos a lucha p’e na aña 1986 y e Status Aparte cu nos a haya dia prome di januari di e mesun aña. Nos a haya nos propio moneda, nos Banco Central, nos Parlamento y nos Gobierno.
Pero despues di 1986, a pasa varios desaroyo cu a pone cu Aruba a perde su autonomia. Y esaki nos no kier. Nos kier bay back na e situacion di 1986 na unda nos tabatin nos autonomia y riba cierto tereno nos tabatin garantia di Hulanda pa su intervencion y supervision.
Aunke nos mester admiti cu nos mes un Gobierno tabata e causante cu nos a perde nos autonomia. Si Gobierno di AVP no a hiba asina un mal maneho financiero e ultimo ocho añanan cu a pasa, lo nos no a haya e supervision financiero manera nos a hay’e. Supervision talves cu si, pero cu nos mes por a bin cu ne y maneha”.
Lider di MEP ta sigui bisa: “Awo aki, nos ta coriendo e mesun riesgo cu supervision of “aanwijzing” riba e tereno di integridad, despues di e kiebronan di integridad den e Gobierno di Mike Eman. Despues di e escandalo den corupcion na gran escala den gobernacion di Mike Eman y e decisionnan ekiboca cu su Gabinete y su Parlamento a tuma entorno di e caso di corupcion aki cu ta bou di investigacion.
Si e situacion aki conduci cu Hulanda ta bolbe mete y manda un “aanwijzing” e biaha aki riba e tereno di integridad, ta e Gobierno di AVP mes a buske.
Den un Reino Ideal nos mester trata otro cu madures y respet mutuo.
Nos mester siña di loke nos a haci fout y percura pa den un Reino ideal nos por trata otro a base di madures y respet mutuo. Den Eerste Kamer, mi a splica cu pa mi, madures ta cu cada pais ta atende su propio problemanan. Aruba mes mester a atende cu su problema financiero sin laga Hulanda mete.
Esaki ta mescos pa cu e tema di integridad. Aruba mes mester atende cu e tema di integridad y corupcion na gran escala den gobernacion actual pa evita cu Hulanda ta bolbe bin mete. Esaki ta madures. Atende cu nos problemanan y si di berdad no por, e ora por bati na porta di Hulanda pa busca ayudo. Pero no por keda steuns riba Hulanda pa delaster un cos. Tambe mester tin respet. E trato di respet mester ta mutuo entre Aruba y Hulanda.
Nos ta convenci cu den un Reino Hulandes cu ta trata otro a base di e dos principionan aki, esta madures y respet, tin futuro y oportunidadnan grandi unda nos por yuda y siña un di otro.
Den un Reino ideal, e islanan di Reino den Caribe lo mester traha mas hunto.
Riba e tereno di turismo, nos por ofrece e “ABC Island Hopping”, na unda nos tur ta traha hunto pa engrandece e lasonan entre e islanan. Riba e tereno di enseñansa nos por yega na palabracionnan entre e islanan. Igual pa loke ta trata e tema di salud y hopi otro terenonan na unda nos por traha hunto. Y mirando con chikito e islanan ta, cu mas rason ainda nos mester traha hunto. Nos lasonan historico ta uni nos y tin un futuro briyante nos dilanti si nos logra traha hunto den Reino” sra Wever-Croes ta termina bisando.


c: text/html

text:
Silvia Prince
Botanicals Scents òf Nature Curaçao NV
Dal bo bon baño promé ku tiru
Ku awanan spesial trahá, dal bo bon baño promé ku tiru. Ku e mesun awa trahá aki bo ta limpia bo kas tambe. Sra Silvia Prince di Botanical Scents òf Nature Curaçao NV mes ta traha su awanan pa baña i pa limpia kas. I e ta konta Djasabra kon esaki ta sosodé;
“2018 a kuminsá manera bon pero tabatin hopi ‘struggle’ pa nos tur. E tabatin hopi kos ku hopi hende a pasa den. Pa mi mes tambe ku malesa. Tabata un ‘struggle’ pa nos tur. Pa su empresa el a bai poko tranká pero danki dios nan a tene kabes riba awa i pa mas positivo pa den 2019 bai mihó”.
Konsentrá riba nos kurpa
E aña ku ta bini aki nos mester konsentrá hopi riba nos kurpa pa nos ta fuerte den nos salú, den nos amor i den nos sabiduria pa asina bo tin tur e kosnan ei den balansa, bo aña lo sigui mihó, Ora bo tin kualke kos pa hasi i no ta bai bon bo ta bira hasi otro pa keda den balansa. I esei nos tur mester bai traha ariba.
Nos por traha riba dje ku for di awor; kuminsá pensa riba tur e pidanan ei, bo salú, bo mente i amor pa hende rònt di bo, hasi bon. I e ora ei bo ta kuminsá tuma bo bañonan, usa e esensianan i sensia bo lugá. I bo ta keda den balansa i pensa positivo. I kòrda tin piedranan tambe di naturalesa ku por tene bu den balansa.
Bañamentu ku awa trahá
Pa bañamentu Botanicals Scents òf Nature ta traha nan awanan, awa di despoho ku zeta di esensials. Sra. Silvia mes ta traha esakinan. I e zetanan aki por usa pa baña i laba kas. Zetanan manera rosa, Ilang Ilang pa amor i protekshon. Tambe por bai riba bergamot pa e parti finansiero meskos ku vertiver. Mandarina ta mas pa pensamentu positivo. Tur loke bo ta pensa positivo ta esei ta pasa ku bo. Esnan mas usá ta mandarina, Ilang Ilang, vertiver, bergamot i tambe no lubidá e klabu esta Cloves ku ta pa e parti finansiero.
Orange, cloves i mandarina por meskla huntu. Ilang Ilang i vertiver i bergamot tambe por meskla huntu. I por traha kombinashon di nan seis i pone lavender aserka i asina tin 7 pida esensia ku ta e shete di suerte. I Nan ta traha e bañonan manera e hende pidi.
Despogo
Sra. Silvia a splika ku e despogo ta ora kaba di baña i tur kos ta pone algu den un hèmber chikí i awa lou i basha riba bo kurpa. Kòrda reflekshoná i lag’é seka na bo kurpa. No usa sèrbètè pero lag’é mes seka. Ta un holó masha dushi ta keda. E bòternan di baña por keda partí den 3. Tin hende ta kuminsá baña for di bispu di aña nobo. Sòru di baña mainta, mèrdia i anochi sigur promé ku sali kas i promé ku aña bòltu. Pa asina kuminsá aña bon.
Tin sensia ku ta usa promé di yanüari pero tin hende ta usa bañonan pa promé di yanüari tambe. E tipo di bañonan ei ta otro. Por usa entre otro baño di rosa.
Sensia
Pa loke ta sensiamentu di kas por kuminsá for di den dianan di Pasku. Sensia bo kas di patras bai dilanti ku sage pero tambe por usa benzo. Tur ta di patras di kas bai dilanti i kana semper estilo di kontra di oloshi. Kòrda sera tur bentana i laga e huma keda den e espasio di kas paden pa 15 te 20 minüt i despues ta habri e kas. I loke a kaba di kima kompleto ta tir’é pabou di kas pa e bai. Despues di esei limpia kas di dilanti bai patras ku awa di rosa, lavender, mandarina, éksito i prosperidat, pachuli ku nan mes ta traha fresku ku su rais. Den esei no tin niun kímiko. Pachuli ta pa protekshon i suerte. Ta algu konosí di hopi tempu atras i kuné ta limpia di dilanti bai patras. Eseinan ta pa suerte, abundansia i salú.
Masha importante segun Silvia ta ku promé sensia kas, mester sòru limpia kas tambe di patras bai dilanti. Bari i pasa mòp. E mòp di patras bai dilanti ta ku amoniak i benta e awa dilanti kas. I preferibel usa otro mòp pa limpia kas di dilanti bai patras ku e awa dushi. I no lubidá ku ora kaba ku tur e kosnan ei mester sende bela.
Lusa bo kas
Hasi lus na bo kas. Nos mester di lus semper pa
lusi bo aña, pa lusi bo mente. Lus semper ta bon i p’esei ta bon pa pone orange, cinamon, mandarina, bela tambe di klabu kombinashon ku otro fragansia. Lavender ku rosberi. Tur ta belanan ku ta trese holó dushi i ta iluminá bo mas.
Tambe tin e otro ritual di shete bela di shete diferente koló. I tin e otro di 12 bela ku ta sende ku ta nifikashon pa kada luna i den esei e hende ta hasi su deseo.
Sensia di palito
Tin hende no por ku karbon i ta usa e sensia di palitu. Esei semper ta usa 1, 3 òf 7 semper na oneven getal. E sensianan palitu grandi ta bon pasobra nan durashon ta 4 ora. Sensia riba karbon ta mas limitá ku e palunan di sensia. Mayoria ku tin na karbon tin na palitu i muchu mas ku esei.
Sensia promé ku aña bòltu
Pa esun ku ta sali kas for di anochi promé ku aña bòltu, ta bon pa e limpia su kas i sensia kas promé ku e sali su kas. Por hasi tur e ritualnan di sensiamentu i pone e sensia mei mei di kas. Tin hende ta bula e sensia i hasi nan deseo. E ta keda na kada hende kon nan a wòrdu eduká pa hasié. Si hende ta na duda semper e por puntra na Botanical Scents òf Nature na Las Vegas Shopping Center na Gosieweg.
Dia 30 ta habri di 8 or di mainta pa 6 or di atardi i dia 31 ta habri di 8 or pa 5 or di atardi. Semper despues di 5 nan lo por yuda e kliente, pero mihó no laga te na último ora pa kumpra kos. Kosnan ta kambia masha lihé. Awa ta kaba masha lihé ounke e kliente semper por hasi pedido pa su awanan “delux bad”. Den e tipo di bañonan ei tin loke e kliente pidi.
Deseo
“Deseo pa 2019 ta pa kuminsá e aña ku mente positivo, mente ku ta pensa den kosnan positivo so. Kuida e sali, kome saludabel, e ta poko difísil i stima bo próhimo mas tantu posibel ounke kuantu sla bin. I tambe bo mente semper positivo pasobra kosnan positivo ta bin. I loke ta stroba bu den kaminda kita nan for di kaminda pa bo haña espasio pa sigui padilanti. Kaminda tin kosnan negativo mihó pone nan un banda”, tabata deseo di sra. Silvia Prince.

robotstxt: allowed

filter: keep


text:
Dia 5 di oktober venidero, Caribbean Mercantile Bank lo haci un upgrade importante riba su app di Mobile Banking. E app aki ta un herment esencial cu ta wordo usa diariamente pa miles di clientenan. E cambio di mas grandi den e update aki lo ta e introduccion di un sistema digital di Soft Token cu yama “e-Code.”
CAMBIO PA MIHO
Cu e upgrade aki verificacion di transaccionnan lo bira mucho mas facil y lo probecha completo di “biometrics” cu artefactonan electronico manera iPhone, Android y tablets tin di ofrece. E famoso E-Pass, tambe conoci como e “Carchi Bingo di CMB” lo keda pa pasado y lo wordo reemplasa cu un sistema completamente digital y integra den e app di Mobile Banking, esta e Soft Token yama “e-Code.”
CLIENTENAN REGISTRA
Mayoria cliente ya caba a registra sea nan telefon mobil of nan tablet y ya caba ta usa “biometrics” pa drenta den e app. Esaki ta wordo haci cu “facial recognition” of usando fingerprint. Banda di esaki tambe por drenta e app usando e Quick Login PIN di 5 cifra. Pa clientenan aki e proceso di upgrade lo ta uno mas facil.
CLIENTENAN NO-REGISTRA
Tin clientenan cu nunca a registra nan telefon mobil of tablet y ainda ta haya nan mes ta usa e E-Pass cada biaha cu nan mester haya acceso na nan cuenta pa haci transaccionnan. E clientenan aki cu nan telefon mobil of tablet no ta registra, lo mester de facto registra nan artefacto electronico prome cu sigui usa esaki cu e “e-Code” nobo. Registracion ta sosode den e app mes y despues por cuminsa usa “facial recognition”, fingerprint of e Quick Login PIN di 5 cifra.
“MULTIPLE DEVICES”
E upgrade aki ta trece tambe cu ta mas facil pa registra un total di 3 telefon mobil of tablet. Esaki ta haci e proceso hopi mas facil por si acaso perde un telefon of un tablet of si mester haci cambio no tin mester di bishita banco.
ASISTENCIA PROFESIONAL
Pa yuda tur cliente den e proceso di upgrade aki, CMB lo pone videonan di instruccion na Papiamento riba su paginanan social. Na mes momento lo tin representantenan adicional den e ekipo di “eAmigo Online Assistance” pa asina percura pa duna extra atencion na clientenan den e proceso di cambio aki. Pa tuma contacto y chat cu nos representantenan por bishita cmbnv.com of tambe eamigo.com
Cu e inversion den e upgrade aki, CMB ta garantisa un experiencia digital mas sigur y mas facil pa tur usuario di e Mobile Banking app.


text:
Division Honor
Entrenador di Britannia Juan Valdez ta conta nos di con e campeonato 2018-2019 a bai pa nan.
More in Division Honor
-
Siman 9 – Ultimo fecha di e prome rond di campeonato – speransa tin ainda pa algun ekiponan, Bon Pasco!
Den resumen: RCA, cariciando e liderato di e campeonato, cu ‘momentum’ bou nan halanan...
-
Siman 8 – E ‘Clasico’ a bin y bai, y apesar cu e tabla no a cambia mucho, cos a bira mas preta awor
Siman 8 – un resumen E siman aki a promete hopi, y apesar cu...
-
Siman 7 – Dakota ta sigui ‘lider riba tabla’, e bataya pa top cuater y decenso a intensifica, pero, mara faha, e ‘Clasico’ ta na caminda
Siman 7 – un resumen Un siman cu a produci un total di 27...
-
Siman 6 den Division di Honor – E top cuater nan a consolida nan mes mas pero ainda falta hopi
Den e fecha seis di futbol Division Honor a keda demostra cu e supuesto...


text:
Recientemente tabatin un reunion di e Plataforma Intervencion Trempan Aruba (PITA), caminda cu su miembronan a bin hunto pa asina sigui traha riba e plannan pa un proyecto piloto di intervencion trempan cu e idea pa haci esaki un plan nacional.
Director di Fundacion Autismo y alabes miembro di PITA y tambe funcionario di gobierno p’e proyecto aki, Carolina Thiel-Spaan, ta contento cu e miembronan di e plataforma a bin un biaha mas pa asina por a sinta hunto y sigui traha riba un plan di corto, medio y largo plaso pa tur tuma responsabilidad p’e proyecto aki bay dilanti y pa e muchanan cu necesidad special por haya e atencion cu nan merece, pa asina nan por yega nan potencial maximo den bida y den comunidad na Aruba.
Thiel-Spaan ta comenta cu e ta contento pa mira cu tur hende ta on board y cu tur hende tin un interes pa traha p’esaki y sigur no ta solamente e plataforma tin cu traha duro riba esaki, pero full e comunidad tin cu apoya e proyectonan aki y ta habri pa wak con leu por yega como comunidad, si scoge pa diversifica y tambe tin inclusion.
Pa un cobertura mas amplio lesa e siguiente edicion di TREMPAN.


text:
Oranjestad – Minister Xiomara Maduro ta informa cu e grupo di acrobaatnan Ritmo Cubano Company-RCC Aruba, ta participando desde luna di october den un tour cu lo dura te 31 di december 2021 na Budapest, Hungria. E grupo aki ta consisti di miembronan di varios nacionalidad Cubano, Venezolano, Colombiano y Arubano. RCC Aruba ta representando Pais Aruba durante di nan tour y ta carga nomber di nos Pais cu hopi orguyo. E grupo di acrobaatnan lo participa na un competencia internacional di acrobacia cu lo tuma luga dianan 12 te cu 17 di januari 2022 na Budapest, representando Pais Aruba. Pa por a participa na e tour, RCC Aruba mester a participa den un competencia internacional di mas cu 100 artista y e Grupo di acrobacia a gana saliendo den e top 3.
Durante di e tour na Hungria, e artistanan ta trahando cu e miho artistanan di acrobacia na mundo, manera artistanan di Etopia, Africa, trapetistanan di Rusia, grupo di ballet di Budapest, ‘unicyle’ di Spaña, ‘handbalancer’ y ‘jugglers’ di Cuba, Mexico, Ucrania y Italia. E hoben artistanan aki ta bibando un experiencia hopi bunita y ta hopi orguyoso con e publico Europeo ta aprecia nan talento y arte. E Secretario di Estado encarga cu Cultura di e Ministerio di Recurso Humano di Hungria, sr. Peter Fekete, cu ta e director di e ‘Capital of Circus Budapest’ a presencia nan show varios biaha y a keda encanta cu nan talento y a felicitanan pa nan tremendo show.
Diego Jaramillo, Director di RCC Aruba ta bisa cu e meta di e compania ta pa aporta na cultura y turismo di Pais Aruba. Na Aruba nan ta traha na Paseo Herencia Mall y tambe den diferente hotel, unda e turistanan ta disfruta di nan shownan. Na momento cu nan ta riba tour y participa na festivalnan internacionalmente, nan ta orguyoso di por promove Pais Aruba. Sr. Jaramillo ta continua bisando: “Na Budapest, tur hende ta yama nos ‘Aruba’, algo cu ta hacinan hopi contento y orguyoso. E hungaro no a tende nunca di Pais Aruba y ora nan ta bay busca Aruba online, nan ta bin conta nos con encanta nan a keda di wak con bunita Aruba ta”. Locual mas e acrobatistanan ta scucha ta “You live in a paradise, you guys are lucky”.
Minister di Cultura ta sumamente orguyoso y ta balora e tremento trabou cu e hoben artistanan aki ta haci tanto local y internacionalmente. Minister Xiomara ta gradici RCC Aruba pa nan aporte cu nan ta duna na nos cultura y e gran promocion cu e artistanan aki ta duna Pais Aruba internacionalmente. Un danki di curason na sr. Diego Emilio Garzon Sierra, sr. Juan
Camilo Aguillon, sr. Jhon Freddys Badillo, sr. Juan Felipe Marin Rios y na e directornan sr. Diego Jaramillo Ospina y sra. Yamila Hernandez Ramirez.
Pais Aruba ta orguyoso di RCC Aruba pa e tremendo trabou cu e artistanan aki ta haci internacionalmente y ta desea nan hopi exito den e competencia internacional cu lo tuma luga na januari 2022 na Budapest.


text:
DEN HAAG – Gabinete Rutte IV a huramenta awe mainta na Palacio Noordeinde. E gabinete ta forma pa partidonan VVD, D66, CDA y ChristenUni y ta consisti di 20 minister y 9 secretario di estado. VVD ta presenta 8 minister y 3 secretario di estado, D66 ta presenta 6 minister y 3 secretario di estado, CDA ta presenta 4 minister y 2 secretario di estado y CU ta presenta 2 minister y 1 secretario di estado. Tin cuater cartera nobo di minister cu ta minister di Clima y Energia, Minister pa Naturalesa y nitrogeno, Minister pa Vivieda y Ordenansa territorial, Minister pa maneho di pobresa, participacion y pension. Pa un bista di tur e ministernan y nan respectivo cartera, click AKI.
DEN HAAG – E diferencia di deseo entre Aruba y Corsou ta pone cu reapertura di e frontera di Venezuela ta keda dificil. Asina documentonan di minister nobo di Relacion Exterior di Hulanda Wopke Hoekstra cu noticiacla tin den su poder, ta ilustra. A compronde di e documentonan cu for di augustus aña pasa e combersacionan riba nivel technico a inicia riba peticion di e regimen Maduro, cu Hulanda ta coordina. Sinembargo e deseonan diferente entre Corsou (cu ta desea pa habri e frontera pa caba) y Aruba (tin resistencia pa habri e frontera awor debi na Covid19 y e situacion di posibel refugiado) ta creando retraso, hunto cu e entrada di gobiernonan nobo na ambos pais recientemente. Manera ta conoci, Aruba ta manteniendo e frontera cera cu Venezuela for di 2020 y cada 3 luna ta prolonga esaki. E ultimo prolongacion tabata na december y ta vence comienso di maart di e aña aki.
AMSTELVEEN – E CEO y Presidente di e aeroliña Hulandes KLM, esta Pieter Elbers ta baha di su funcion otro aña mei. Asina e hunta di comisario a dicidi awe diahuebs. Nan ta sigura cu esaki a bay den bon combersacion cu e persona y cu asina nan tin suficiente tempo pa busca un reemplasante pa e funcion. Elbers tin 30 aña cu e compania di cual 8 como presidente y CEO. E mes a mustra di ta satisfecho cu e decision.
DEN HAAG – Diabierna Hulanda a anuncia suavisacion di medida contra Covid19 pa negoshi, enseñansa y deporte, pero ta mantene horeca cera. Diabierna anochi Gabinete Rutte IV lo tene un conferencia riba e tema. E medidanan ta nifica cu diasabra por bay pelukeria atrobe, haya lesa den Universidad, y por duna les fisicamente di nobo. Gymnan ta habri atrobe, pero horeca y e sector cultural ta keda cera por lo menos. E lockdown actual ta caduda mayan. Tabatin presion riba e gabinete mirando cu e contagionan ta bahando y como tal mester a haci algo.
DEN HAAG - Awe tardi secretario di estado Hulandes nobo pa Asuntonan di Reino drs Alexandra van Huffelen a manda un mensahe visual pa e islanan aki banda.
DEN HAAG – Awe mainta despues di a huramenta como secretario di estado Hulandes pa Asuntonan di Reino Hulandes y Digitalisacion, e mandatario drs Alexandra van Huffelen a comenta riba su cuenta di twitter cu e ta ansioso pa conoce ‘e hendenan di e parti di Caribense di reino Hulandes’. E la saca un potret para dilanti un pida arte cu ta refleha borchinan di cu nomber di tur e islanan ariba dje, incluyendo Aruba. Van Huffelen ta reemplaza Raymond Knops, cu awe mainta oficialmente a traspasa su documentonan. Aunke a compronde cu inoficialmente for di siman pasa a cuminsa repasa documentonan di Caribe, pa e ta na altura mirando cu tempo aworaki no ta na fabor y cu dentro di corto ya caba decisionan mester cay pa cu e parti aki di Reino. Pa dia 21 di januari proximo lo tin e proximo reunion di Conseho di Minister di Reino y aki mas sigur lo dicidi e siguiente paso pa cu e islanan aki, incluyendo Aruba.
ZEIST – Aruba a habri aña cu e cantidad mas grandi di casonan di contagio di Covid19 segun e prome raportahe di RIVM pa e aña aki. Nan ta raporta cu den e prome siman di aña Aruba a raporta 5189 caso positivo. Na tur, tur e islanan Hulandes di Reino Hulandes den Caribe tin casonan halto. Un total di 11.260 hende a keda infecta reparti riba e 6 islanan. RIVM ta papia di ‘aumento preocupante di contagio’ riba tur e islanan. Y si reparti esaki pa isla, Aruba ta gana esaki te cu 5 di januari ultimo. E ora ey Aruba tabatin 4.142 persona infecta pa 100.000 habitante, Bonaire 1.972 persona pa 100.000 habitante, Curac?ao 2.770 persona pa 100.000 habitante, y Sint Maarten 1.430 persona pa 100.000 habitante. Tambe na Saba tabatin registro (3.337 persona pa 100.000 habitante) y Sint Eustatius (3.501 persona pa 100.000 habitante.


text:
Aruba
Persecucion den awasero a termina na detencion
Tabata alrededor di 11:30 pm ora cu polis a duna un auto marca Hyndai modelo i10 señal pa para den Weg Fontein na San Nicolas. E auto no a respeta y a trot bay laga polis. E tabata su so den auto. Den pleno awasero polis a trot y a yega bek tras di e auto. E persecucion a dura basta largo.
A bay te Yuwana Morto pa djey lora bay y termina na e Pepsi Veld den Yuwana Mortostraat. A manda e chauffeur suela mesora y deten’e. El a resisti su detencion formalmente.
A hasta pidi pa refuerso pero debi cu awa tabata yobe, a hacie dificil pa e otro unidadnan yega cu mas pura. Na last a transport’e pa ward’i polis caminda a gift’e dilanti un subfiscal, pa awo, e lo permanece encarcela.


text:
Hesus a bis’é: ‘Ami ta resurekshon i bida; esun ku kere den Mi, lo biba asta si e muri. Huan 11:25
Cu honda pena, pero conforme cu boluntad di Dios y agradecido pa tur locual ela nifica y haci pa nos. Nos ta anuncia fayecimento cristianamente di nos mama, wela, bisawela y tanta stima:
Sra. Viuda Carmen Kock – Solognier
Miho conoci como: “Mama” y “tantan”
* 7 februari 1934 †13 december 2021
Na nomber di su
Esposo: † Mateo Efigenio (Fenchi) Kock
Yuinan: Rudwin Kock, Natasha Wester y famia
Edwin Kock, Mayra Kock-Garrido y famia (mescos cu yui)
Mayornan: † Higinio Solognier
† Eugenia Solognier – Noguera
Rumannan: † Laura Thiel-Solognier y famia
† Maria de Cuba-Solognier y famia
† Olivia Boekhoudt-Solognier y famia
Nietonan: Deyanira Kock
Deyandra Kock y famia
Roshim Kock y famia
Julisse Kock y famia
Josanne Kock y famia
Manera nietonan: Jayseline Navas y famia
Nielrick Navas
Bisanieto: Jayxion Scott
Swa / cuñanan: Octavio Boekhoudt y famia
Carmelina Loefstop Kock y famia
† Pancho Thiel
† Bubu de Cuba
† Olinda Kock
† Angelica Angela
† Petra Croes Chichi
† Cresencia Haseth Kock Chencha
† Marianita Vrolijk Kock
Mama di su nietanan: Carol van der Linden
Lila Richardson
Sobrino y sobrinanan, primo y primanan, ihanan y demas famia: Kock, Solognier, Thiel, de Cuba, Boekhoudt, van der Linden, Noguera, Rasmijn, Koolman, Robles de Medina, Loeftstok, Angela, Croes, Garrido, Richardson, Wester, Scott, Vrolijk, Hasseth, Haakmeester, Kelly, Rodulfo, Ras.
Nos disculpa si den nos tristeza nos por a lubida algun miembro di famia y conocir nan.
Ta invita famia, bisiña, conocirnan pa asisti na e acto di entiero cu lo tuma lugar Diabierna 17 di December pa 11’or di mainta saliendo for di Ad Patres Funeral Home & Crematorium pa Santana Central na Sabana Basora. Nos defunto stima lo ta reposa for di 9’or di mainta na Ad Patres Funeral Home.
Pa motibo di e situacion di Covid-19, ta pidi pa mantene estrictamente na e regla nan di DVG, usando tapa boca y practicando distancia social.
Staff y personal di Ad Patres funeral home & Crematorium ta extende nos mas sentido pesame na famia di e fayecida.


text:
The content originally appeared on: Diario
KvK ta anuncia directiva pa aña 2022:
ORANJESTAD (AAN): Conforme e stipulacion den ley, Camara di Comercio y Industria (KvK) ta representa comercio y industria di Aruba.
E directiva di KvK, cu ta consisti di 9 miembro, ta worde elegi door di representantenan di negoshinan grandi “grootbedrijf” como tambe di negoshinan chikito “kleinbedrijf”. Den e prome reunion di directiva di KvK e miembronan ta elegi un presidente y un vice-presidente pa e aña actual.
Alavez ta keda determina cual miembro lo fungi como e presidente suplente. E presidente y vice-presidente, hunto cu e secretario/director ehecutivo, ta forma e directiva diario di KvK.
Pa aña 2022, e directiva di KvK ta consisti di señora Monica Kock como presidente, sr. Gavril Mansur como vice-presidente y demas miembronan, señora Wanda Broeksema, sr. Daniele Ferrara, sr. Gerardus (Geert) Weber, sr. Eugene Farro, sr. Diederik Kemmerling, señora Lay Hing de Kort- Yee y sr. Omar Tromp cu lo fungi tambe como presidente suplente den caso cu e presidente of e vice-presidente ta ausente.
E directiva di KvK ta encarga cu e maneho y strategia di e organizacion, cu asistencia di e secretario/director ehecutivo, sr. Martijn Balkestein kende alavez hunto cu e personal di KvK ta percura pa e funcionamento y actividadnan diario di KvK.
Un team cu tin comercio na pecho: E directiva di KvK ta hopi entusiasma y KvK ta premira cu e aña benidero nos lo sigui sinti e efectonan di e pandemia y cu henter nos comunidad, specialmente nos comerciantenan y nos gobierno, lo worde confronta cu diferente retonan adicional.
Pa por yega na un recuperacion di nos economia y stabilidad social, mester haci varios reforma y tuma accion urgentemente, caminda cu ta sumamente importante pa tur stakeholders traha huntu cu e interes comun di supera e situacion dificil aki cu ainda nos ta confrontando y crea un miho porvenir cu ta duradero y sostenibel.
E board ta consisti di empresarionan cu tin Aruba y e sectornan comercial na pecho y cu den nomber di sector priva ta traha duro pa mantene bon comunicacion cu sector publico.
Directiva di KvK ta dispuesto pa sigui duna su aporte y lo keda boga pa tin mas dialogo entre gobierno y e sector priva pa asina conhuntamente por atende e diferente puntonan di atencion y di preocupacion di e sector comercial. KvK lo percura pa ta mas activo e aña aki y lo organiza diferente actividadnan pa ricibi feedback di nos empresarionan y tambe pa KvK por comparti informacion y experticio.


text:
Guillermo Trinidad a nace dia 25 di juni 1939 y a fayece dia 15 di januari 1991. Na bida e tabata diputado di Teritorio Insular di Aruba, miembro di Parlamento di Antiyas, miembro di Conseho Insular di Aruba y miembro di Parlamento di Aruba. Na momento cu Guillermo a fayece e tabata ocupa e funcion di Ministro di Finansa di Aruba.
Fayecimento di Guillermo Trinidad a cay manera un bom na Aruba y specialmente den seno di su coleganan minister di Gabinete Oduber I y di MEP. Un y tur por corda ainda cu hustamente hungando bala den e team di futbol forma door di su colega ministernan, cu Guillermo despues di e partido di futbol aki a sufri un atake di curason y cu a conduci na su fayecimento repentino. Como Minister di Finansa Guillermo Trinidad a maneha e cartera aki den un forma profesional, cu hopi dedicacion, integridad y sabiduria. Sin duda cu e tabata tin su contribucion grandi na desaroyo di pais Aruba.
Na aña 1994 Gabinete Oduber II a duna reconocimento na Guillermo Trinidad door di duna e stadion cu ta keda den su pueblo di Dakota e nomber di Compleho Deportivo Guillermo Prospero Trinidad p’asina e futuro generacionnan keda recorda e gran politico aki.


text:
Parlamento di Aruba, Diamars a aproba e presupuesto di crisis pa aña 2020 pa asina gobierno por subi mercado international y busca fondo pa asina yuda esnan cu ta mas afecta pe e crisis di Coronavirus.
Den Parlamento como tambe den rueda di prensa di Gobierno di Aruba diamars, Minister di Finansa a splica e pasonan cu Gobierno ta tumando pa por atende cu e tema aki. Prome cos cu a haci desde 13 di maart cu Aruba a conoce su prome dos casonan ta pa haci e scenarionan visibel pa cu cuanto e impacto financiero ta bay ta pa pais Aruba. E scenarionan of calculacionnan aki a ser haci conhuntamente cu Banco Central, informacionnan di S&P y di IMF.
E di dos paso ta busca fondo necesario urgente pa stabilisa e sistema pa asina como pais nos no kibra y nos por sigiu draai AZV, SVB y Gobierno. Pues na e fase ey nos ta aworaki y a acudi na Parlamento pa haya aprobacion.
Diamars den oranan tempran di anochi, Parlamento a aproba e presupuesto u Gobierno mester cana e caminda normal di pidi e aprobacion na Conseho di Minister di Reino y despues bay busca riba e mercado internacional.
Unabez cu esey ta haci, nos ta bay pa stap 3 cual ta baha e gastonan di gobernacion y adapta esakinan na e realidad nobo cu pais Aruba ta bay haña su mes aden, pasobra e efectonan di e virus no ta cos di awor pero algo cu lo dura hopi aña pa nos por sali di dje.
Presupuesto 2020 ta inclui un pakete cu Gobierno a introduci pa trece alivio temporario riba tres tereno. Un tereno ta e desempleadonan pues personanan cu ta perde trabou a consecuencia di e crisis economico. Den e grupo aki Awg. 214 miyon ta bay wordo inverti. E di dos ta e negoshinan chikito y mediano cu tin menos di 50 trahado. Den e grupo aki ta bay inverti Awg. 40 miyon. Y e di tres area ta pa nos cubri deficit adicional di e sistema di siguridad social di AZV y SVB cu Awg 429 miyon cu nos ta calcula cu nan ta bay haña menos. Hunto e suma ta yega na Awg. 683 miyon.
Pero, Prome Minister Evelyn Wever-Croes ta indica cu no ta esey so ta e necesidad financiero di Gobierno pasobra den e presupuesto ta inclui e reforma fiscal cu ta trece Awg. 103 myon aden cu no por sigui, e ta wordo para y Gobierno mester busca e placa ey di otro caminda. Tambe nos economia ta bay contrae, ta bay bira mas chikito e aña aki debi na e Coronavirus y p’esey mester bay presta placa pa cubri loke e economia no lo bay genera.
Tambe door di e companianan y pagadonan di impuesto talvez no por bay cumpli cu nan pagonan di impuesto, Gobierno ta tene cuenta tambe cu un Awg. 250 miyon menos. Pues tur esaki ta pone cu si bo conta nan hunto, Aruba tin un necesidad financiero pa bay presta di Awg. 1.3 biyon.
“E presupuesto a wordo aproba unanimamente. Mi tin cu gradici nos partnernan den coalicion cu a sostene esaki. Parlamentario independiente Sra. Daphne Lejuez tambe a sostene e presupuesto, fraccion di AVP a abstene di vota p’e presupuesto. Mi ta kere cu esakinan ta gestonan cu ta mustra e union cu nos mester tin pa combati e efectonan critico cu e virus aki ta bay ocasiona.
Lamentablemente nos no ta logra e surplus cu tanto nos a desea, lamentablemente destino a dicidi diferente y aworaki mester bay presta Awg. 1300 miyon pa nos por cubri e efectonan di e crisis di Coronavirus.
Pa pone den perspectiva, ya un par di aña pasa, Gobierno anterior a presta mas cu esaki pa construi careteranan etc, pero nos a logra bin bek y casi pa yega un aña completo cu un surplus. Mi tin confiansa cu di esaki tambe nos lo bounce bek pasobra nos ta un pueblo fuerte y resiliente. E bon ta cu e aprobacion di Parlamento nos por cuminsa busca fondo pa yuda tur esnan cu ta afecta pa e crisis aki”, Prome Minister a duna di conoce.


text:
WILLEMSTAD – Corte a dicta awe na Corsou den e caso contra ex doñonan di Ennia, incluyendo sr Hushang Ansari (94) y otro ex miembronan di directiva , cu a pone cu nan mester paga mas di 1 biyon florin bek na e compania. Segun Corte, a estableci cu despues cu Ansari y socionan a tuma Ennia over na 2006, cu nan a cambia e maneho y transaccion y gasto, cu tabata hopi malo pa Ennia. Corte a tene nan como responsabel principal pa tur e daño financiero causa. Corte a tene cuenta aki cu Ennia ta un compania di seguro y cu mester sigura y proteha esnan cu tin seguro cu e compania y pa tambe sigura cu e compania por continua cu su obligacion di pago na su clientenan. Lesa e sentencia completo AKI.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Johnnyhabibe.net – Otro siman e reunion bi-anual entre parlamentonan di Aruba, Curaçao, Sint Maarten y Hulanda ta tuma luga na Sint Maarten. Entre dianan 4 y 8 di januari e reunionnan lo tuma luga. Riba e agenda tin un cantidad di tema cu e cuatro parlamentonan hunto a scohe pa papia didje. Entre e temanan riba agenta tin e tema di cooperasion economico entre e cuatro paisnan, e posibilidad pa biaha entre Aruba, Corsow y Sint Maarten cu un carchi di identificacion oficial (=ID of Cedula), e posibilidad pa crea un area di “roaming” comun via internet, e problemanan cu studiantenan tin durante di nan estudio na Hulanda. Tambe tine temanan ‘pisa’ manera e conseho di Raad van State riba intervencion di Hulanda den asuntonan di Aruba, Corsow y Sint Maarten y e ‘areglo di conflicto’ (= geschillenregeling) cu Aruba tin ya hopi aña ta boga pe.
E reunionnan ta tuma luga dos biaha pa aña. Un biaha na Hulanda y un biaha na un di e tres paisnan Aruba, Corsow of Sint Maarten. Durante di e siman aki lo duna mas informacion riba e reunionnan aki. Ora bolbe lo duna informacion detaya di e reunionnan.


text:
Aruba
Cuater maestro awo certifica pa duna les na scol Montessori
Un scol Montesorri y un scol tradicional tin su diferencia. Un scol Montesorri ta dirigi riba e mucha individual.
Gino Vrolijk, docente na IPA, a splica cu den un scol Montessori ta dirigi riba e mucha, como individuo, y no como parti di un grupo completo den un klas. Esey ta encera cu ta haci cambio den ambiente di klas, ora cu e maestro tin su material, su rol ta cambia di maestro pa un rol di guiado. E ora e maestro ta bay observa y guia e mucha individual.
Diferencia grandi ta cu cada mucha ta diferente y ta dirigi riba un enseñansa personifica, cu e mucha como individuo. E ora e maestro por dirigi riba e mucha pa locual ta su nivel, su tempo y su interes, pa guia e mucha como un individuo. ESey ta e diferencia regular y tradicional c’un scol Montessori.
Diabierna un parti di e prome grupo cu a sigui Montessori na Aruba, cu a sigui curso di Montessori duna door di dos representante di Hulanda. Pero pa motibo di pandemia no por a sigui cu e curso compelto, pero cuater a logra caba e curso, pa cual nan a ricibi nan diploma y celebra nan logro.
Pa un relato mas amplio, lesa TREMPAN.


text:
Aruba
Estilo sandwich: Tripmento a caba na brasamento den transporte policial
Tabata alrededor di 1:30 am ora cu polis a para un auto marca Honda modelo Fit na altura di Subway Santa Cruz. Ta for di un rato caba e chauffeur di e auto aki tabata core hopi malo riba caminda. El a hasta ranca un borchi di trafico na altura di rotonde Santa Cruz.
A detene e chauffeur pa stuur auto bou influencia di alcohol. No a dura mucho cu polis a detene e pasahero tambe mirando cu; na dado momento a bira fresco cu polis na sitio.
E duo mester a comparti un solo transporte policial. E proceso no a bay facil. Mirando cu e chauffeur tabata betra, el a coy un postura den e transporte policial, estilo “mi ta drumi akiden caba.” E otro amigo no por a fit den e transporte policial pasobra su propio amigo tabata drumi cu pia den laira den e transporte policial.
El a haña su mes obliga ta drumi riba su amigo. Preta preta nan a bay direccion warda di polis. E auto a keda stacion band’i caminda.


text: 1 Esaki ta un karta ku ami, Pablo, esklabo di Hesukristu—kende a yama mi pa ta un apòstel i a nombra mi* pa deklará e bon notisia di Dios—ta skirbi boso.2 E bon notisia ei, ku Dios a primintí di antemano mediante su profetanan den e Skritura santu,3 ta tokante su Yu ku a nase komo hende for di e desendensia di David,4 pero kende, pa medio di poder di spiritu santu, a ser identifiká komo Yu di Dios ora el a ser resusitá for di morto. (E Yu akí ta Hesukristu nos Señor,5 mediante ken nos* a risibí bondat inmeresí* i un yamada pa ta apòstel a fin ku hende di tur nashon por mustra fe i obedes’é i asina glorifiká su nòmber,6 sí, nashonnan for di kua boso tambe ta yamá pa pertenesé na Hesukristu.)7 Mi ta skirbi e karta akí na tur e stimánan di Dios ku ta biba na Roma, esnan yamá pa ta santu:Bondat inmeresí i pas di parti di Dios, nos Tata, i di nos Señor Hesukristu sea ku boso.8 Na promé lugá, pa medio di Hesukristu mi ta gradisí mi Dios pa boso fe, pasobra rònt mundu nan ta papia di boso fe.9 Pues Dios, esun na ken mi ta rindi sirbishi sagrado di kurason en konekshon ku e bon notisia tokante su Yu, ta mi testigu ku semper mi ta menshoná boso den mi orashonnan.10 Mi ta rog’é pa por fin mi por logra bini serka boso, si ta su boluntat.11 Pasobra mi tin masha gana mes di mira boso pa mi por kompartí algun don spiritual ku boso pa hasi boso firme;12 òf, mas bien, pa por tin un interkambio di estímulo entre nos; pa nos kada un animá otro pa medio di nos fe, tantu di boso komo di mi.13 Ma mi ke pa boso sa, rumannan, ku hopi biaha mi tabatin intenshon di bini serka boso—pa mi por haña algun fruta entre boso tambe meskos ku mi a haña entre e otro nashonnan—pero te ku awor mi a haña mi strobá.14 Mi tin un obligashon* tantu ku griego komo ku stranhero, tantu ku hende sabí komo ku hende insensato;15 p’esei mi ta ansioso pa deklará e bon notisia na boso tambe ku ta na Roma.16 Mi no tin bèrgwensa di deklará e bon notisia. De echo, esaki ta e medio poderoso ku Dios ta usa pa trese salbashon pa tur hende ku tin fe, promé pa hudiu i tambe pa griego;*17 pasobra esnan ku tin fe ta mira ku pa medio di e bon notisia Dios ta revelá su hustisia, i esaki ta fortalesé nan fe, manera ta pará skirbí: “Ma e hustu lo biba pa medio di su fe.”18 Pues, for di shelu, Dios ta revelá su rabia kontra tur maldat i inhustisia di hende ku ta usa método inhustu pa stroba e bèrdat di sali na kla,19 pasobra loke nan por sa tokante Dios ta bisto pa nan, ya ku Dios a duna nan sufisiente prueba.20 Su kualidatnan invisibel, esta, su poder eterno i Divinidat,* ta ser mirá bon kla for di kreashon di mundu padilanti, ya ku nan ta bisto den e kosnan trahá, di manera ku e hendenan ei no tin èksküs,21 pasobra, maske nan tabata konosé Dios, nan no a dun’é gloria komo Dios ni gradisié. Nan manera di pensa tabata bobo i nan kurason sin heful a bira skur.22 Aunke nan tabata pretendé di ta sabí, nan a bira bobo23 i a usa imágen di hende ku ta kaba na nada, i tambe di para, bestia di kuater pata i bestia ku ta lastra, pa representá e gloria di e Dios ku no ta kaba na nada.24 P’esei, konforme e deseo di nan kurason, Dios a laga nan den nan impuresa, pa nan por desonrá nan mes kurpa.25 Nan a skohe pa kere mentira i no e bèrdat tokante Dios, i nan a venerá i adorá e kreashon en bes di e Kreador, esun ku ta ser alabá pa semper. Amèn.26 Pa e motibu ei Dios a laga nan den nan deseonan seksual bergonsoso, ya ku nan hende muhénan a kambia uso natural di nan kurpa pa unu ku ta kontra naturalesa;27 i asina tambe asta e hòmbernan a bandoná uso natural di hende muhé i a kima den nan pashon pa otro, hòmber ku hòmber, hasiendo loke ta indesente i risibiendo den nan mes e kastigu* kompleto ku nan mal echo a meresé.28 I komo ku nan no tabata dispuesto pa haña un konosementu eksakto di Dios, el a laga nan den un estado mental ku e ta desaprobá, pa nan hasi kosnan ku no ta pas.29 Nan tabata yen di tur sorto di inhustisia, kos pekaminoso, golosidat, maldat, i tambe yen di envidia, asesinato, pleitu, engaño i malisia. Tambe nan tabata hasidó di redu,30 kalumniadó, hende ku ta odia Dios, ònbeskòp, orguyoso, bromadó, inventor di maldat, desobediente na nan mayornan,31 sin komprondementu, hende ku no ta kumpli ku nan palabra, sin kariño natural i sin miserikòrdia.32 Aunke nan ta bon na haltura di e dekreto hustu di Dios, esta, ku esnan ku ta praktiká e kosnan ei meresé morto, tòg nan ta sigui hasi nan, i asta ta aprobá esnan ku ta praktiká nan.


text:
Minister Arends den un reunion cu board di AHATA dialuna ultimo a mustra durante su presentacion di e rapport di Carmabi cu e no tin problema pa comparti e rapport. Loke e minister no por compronde si ta cu tin gruponan y politiconan cu kier uza e rapport den un contexto maligno y ta nan ta insisti di duna esaki un interpretacion falso. Cu un contexto robez nan kier ataca e ministerio nobo di naturalesa, pero no ta pensa cu loke mas nan ta bai logra ta causa daño na nos industria hotelero, na nos economia y na tur habitante di nos isla.
Minister Arends a presenta na AHATA cu ya tin solucionnan na caminda. Expertonan riba e tereno a wordo scucha y financiamento tambe lo keda cla den corto plazo. Minister a indica di lo keda traha den partnership cu e.o. AHATA y otro instancianan pa hunto atende e problematica di desperdicio en general. Esaki tanto pa desperdicio likido y desperdicio solido.
Na esnan cu ta insisti na uza e raport di Carmabi pa causa daño na imagen di e lama y beachnan di Aruba, minister Arends ta manda e recordatorio cu no ta solamente su ministerio di naturalesa nan ta agredi. Nan ta genera un polemica innecesario.
E panico cu nan kier causa ta trece riesgo pa tur esnan cu ta traha directamente den turismo y tur otro cu ta depende di un economia sano. Un apelacion ta bai na tur hende, un invitacion sincero pa nan stop di ta parti di e problema y pa nan join esnan cu ta trahando riba e solucion.


text:
45-2019 – Publico a disfruta di tremendo presentacion con p ayuda negoshi crece “How to thrive your business in a changing economy”
Oranjestad – Diabierna 27 di september ultimo Camara di Comercio y Industria Aruba (KvK) a organisa su evento anual Aruba Chamber Business Event 2019. E evento tabata uno exitoso cu a tuma luga e biaha aki den Ballroom di Hilton Aruba. E Aruba Chamber Business Event ta e gran evento anual di KvK cu ta pone enfasis riba e empresario local y ta duna atencion na topico cu ta impacta nos economia.
Pa e ocasion aki e topico di e anochi tabata dirigi riba ‘How to thrive your business in a changing economy’ caminda e importancia di yuda un negoshi bay dilanti y sigui crece a wordo discuti. E comerciante ta wordo confronta cu hopi obstaculo cu ta presente den nos economia y durante e presentacionnan a bin dilanti diferente strategia con pa vence esaki. KvK kier gradici Caribbean Mercantile Bank N.V. y ENNIA Aruba pa nan contribucion como patrocinado principal pa e evento.
Un programa cu a gara e publico su atencion
A habri e parti oficial di e anochi cu Himno di Aruba canta door di sra. Hilyann Croes. A continua cu un bunita show di baile cultural presenta pa NLG Dancers. E moderador, sr. Mark-Benson Denz a bisa publico presente bon bini y despues a toca turno na e di Presidente di Directiva di KvK, sr. Kawish Misier cu a hiba un discurso. Siguientemente Sr. Armin Solognier di Caribbean Mercantile Bank N.V. y tambe sr. Henry van den Berg di ENNIA Aruba a haya e oportunidad di duna algun palabra na e publico.
E prome presentacion di e anochi a wordo duna door di sr. Frans Ponson. Sr. Ponson ta un empresario local y un conocido comerciante. E publico a keda encanta cu su presentacion caminda e la elabora riba e topico di innovacion y con den su experiencia personal un negoshi ta crece, sigui desaroya y bay cu tempo pa por sobrevivi.
Sr. Ponson a termina su presentacion y e ora sr. Carl Gould a wordo yama riba escenario. Sr. Gould ta e keynote speaker di e evento y ta invitado internacional cu tin hopi renombre internacionalmente pa su contribucion na e exito di hopi companianan multi miyonario. Sr. Gould a duna un presentacion unda e la splica riba e 7 etapanan di crecemento di negoshi. E publico presente sigur a haya hopi informacion valido y practico pa nan negoshi. Despues cu di e dos presentacionnan a termina, a duna e publico e oportunidad pa haci pregunta na e oradornan di e evento.
Directiva di KvK a clausura e parti oficial cu algun palabra y a gradici e oradornan y tur esnan presente pa haci e anochi uno exitoso y sperando cu nos comerciantenan mira e balor cu por wordo agrega na nan negoshinan por sigui crece y stimula economia di Aruba.
Clausura cu network y bon ambiente musical
Despues di e tremendo presentacionnan a sigui cu e parti social caminda por a discuti riba e topico di e anochi y crea of reforsa e lasonan comercial den un ambiente ameno. Esnan presente por a comparti nan experiencia acompaña di un aperitivo y bebida. Pa termina e evento publico presente por a disfruta di e bon entretenimento musical di ‘N Fusion caminda publico por a goza, baila y disfruta di e evento di KvK.
En conexion cu e evento KvK a produci un encuesta pa asina colecta informacion riba e evento anual. Si bo persona tin algun comentario of sugerencia pa engrandece e evento anual di KvK y ta interesa den e encuesta, fabor di manda un e-mail na businessinfo@arubachamber.com of tuma contacto cu e departamento di BIS na telefon 582-1566 ext. 27/30. Intencion di KvK ta semper pa brinda informacion y contribui na un miho comercio cu mas oportunidad y exito pa Aruba.
Aruba, 30 di september 2019
Camara di Comercio y Industria (KvK)
Scroll To Top


text:
53-2019 – No tin claridad riba cambionan cu por wordo introduci: KvK ta expresa preocupacion riba e introduccion di Fase 2
Oranjestad – Camara di Comercio y Industria di Aruba (KvK) tin entendi cu Gobierno di Aruba kier pusha fase 2 di e reforma fiscal entrante 2020 pero KvK no a ricibi ningun informacion nobo riba detayes di e fase 2 y e cambionan cu gobierno lo kier introduci. KvK a tene reunion cu Departamento di Impuesto pero no a haya ningun informacion for di Minister di Finanza y Economia riba e topico.
Ta reina hopi incertidumbre cerca e comerciantenan den e pasonan cu Minister lo kier tuma. Mester tin confiansa mutuo entre sector publico y sector priva pa asina por yuda drecha e economia di Aruba. KvK ta desea di obtene e contenido di fase 2 di e reforma fiscal. KvK ta expresa cu analisa y contribui na e contenido di fase 2 ta hopi mas importante cu ehecuta fase 2 pa por cumpli na un deadline. KvK ta opina cu dialogo riba e contenido ta di sumo importancia pa por defini fase 2.
Pa loke ta e reforma fiscal den su totalidad, KvK ta comparti e mesun pensamento cu tur e otro gremionan y ta indica cu tur e 4 fasenan di e reforma fiscal mester ta disponibel pa asina por duna un conseho holistico prome cu fase 2 drenta na vigor.
E periodo actual ta uno fastioso mirando cu ta dianan di fiesta pero KvK ta mira e importancia pa dialoga y ta pidi Minister pa percura cu por dialoga prome cu formalisa fase 2. E comerciante tin hopi incertidumbre riba kico lo bay pasa entrante 2020. Esaki ta afecta e comerciante su decisionnan si acaso e planea pa cuminsa un negoshi of tin e intencion di expande su negoshi.
KvK kier duna conseho riba e fase 2 pero esey no por ta posibel si no sa con e plachi completo ta mustra di awo te cu fase 4 di e reforma fiscal. KvK ta completamente disponibel pa discuti e puntonan di e reforma fiscal cu gobierno. Algun luna atras KvK a organisa un townhall meeting, a tene reunion cu diferente stakeholders y a ricibi diferente comentario y consehonan di empresarionan riba e topico expresando nan preocupacion y punto di bista. KvK ta kere firme den dialogo transparente y a base di e conocemento y informacion cu KvK tin riba e topico por yuda yega na un situacion favorabel tanto pa sector publico como sector priva y pa e comunidad di Aruba.
Aruba, 16 di december 2019
Camara di Comercio y Industria (KvK)Scroll To Top


text:
Entrante prome di december 2021, Aruba tin un Gobernador suplente nobo, Su Excelencia Agustin Vrolijk. Di acuerdo cu e Reglamento pa Gobernador di Aruba, awe durante un reunion solemne di Parlamento, señor Vrolijk a haci entrega na Parlamento di un copia di e Decreto Real fecha 26 di november 2021 encuanto su nombramento y di e proces-verbaal di su huramentacion fecha 30 di november 2021. Tambe señor Vrolijk a hiba un discurso cortico.
Banda di e miembronan actual di Parlamento y e ministernan di Gabinete Wever-Croes II, Secretario di Ministerraad, e Gobernador suplente anterior y representantenan di Raad van Advies y Algemene Rekenkamer tambe tabata presente durante di e reunion solemne aki di Parlamento.


text:
SHABA – E yiu di prome minister Evelyn Wever, Kevin Wever a entrega su mes despues cu tabatin un orden di detencion contra dje relaciona cu un problema cu a surgi fin di aña pasa na un club nocturno y despues a keda deteni. Vocero di ministerio publico Ann Angela a confirma cu tabatin un detencion den e caso aki pero no kier a divulga e nomber ni inicial 'relaciona cu e derecho riba privacidad'. E yiu homber a bin warda di Shaba cu su abogado.
ORANJESTAD - E barcu di Marina Hulandes Zr.Ms. Holland durante e último tres simannan, den estrecho kolaborashon ku Wardakosta Merikano i Wardakosta di Region Karibe, a ehekutá diferente operashonnan kontra droga. Den esaki Zr.Ms. Holland pa di promé biaha a tuma riba dje e kordinashon i atministrashon di e unidatnan partisipante, komo Komandante di e ‘Surface Action Group’. Den esaki el a keda sostené pa avionnan marítimo di patruya tantu di Wardakosta Merikano komo Wardakosta Region Karibe. E kolaborashon aki ya a kondusí hopi rápido na resultado.
SAVANETA - Dialuna mainta pa mas o menos 9:50, central di polis a wordo notifica di un accidente basta serio na altura di Do It Center na Savaneta. Na yegada di patruya di Polis ta bin topa cu un auto marca KIA Model Picanto color cora numera A-62264 y un Nissan March color preto numera A-58473. E señora den e Kia Picanto bayendo direccion pabao aparentemente a bira malo tras di stuur y a bay dal den Nissan March Preto bayendo direccion pariba. A pidi ambulance cu urgencia mirando e situacion di e señora. Na yegada di personal di ambulance a atende e señora y a stabilise y bay cune cu maximo urgencia pa hospital. Polis a cera e caminda pa asina ambulance por a transporta e victima pa hospital pa haya tratamento medico avansa. Polis di trafico y di tecnico a presenta na e sitio pa haci nan investigacion. Departamento di slachtofferhulp a presenta pa duna famia sosten den e momentonan aki. Lamentablemente pa 12:31pm. Dr.Daza ta constata fayecemento di e señora chauffeur Carmen Anastatia Simmons naci na Aruba 25 augustus 1955 (66 aña). Noticiacla y Cuerpo Policial ta manda palabra di condolencia na famia di e fayecido… No por bisa ainda si ta wordo conta como morto den trafico (DA) paso caso ta bao investigacion door Departamento di trafico .
ORANJESTAD - Dialuna atardi pa mas o menos 6:30pm un situacion a presenta na unda polis lo a bay compaña un señora pa busca su pertenencianan na un cas na Caya Frere Henricus. E prome informa cu tin ta cu na dado monento un homber (ex pareha) lo a presenta na e cas y a saca un cuchui den direccion di e polisnan. Polisnan na nan turno a avisa e homber varios biaha pone e cuchui a abao y na dado momento dicho homber a bin direcion di e polisnan. E momento ey polis a saca su arma reglamentario y a los varios tiro di advertencia . Un tiro na un manera of otro a alcansa e homber encuestion.Di biaha a pidi pa ambulance y na unda na su yegada a stabilisa e homber y bay cune cu maximo urgencia pa hospital. Departamentonan concerni a presenta y asina cuminsa cu e investigacion pa sa kico exactamente a pasa.
MACUARIMA – Dialuna merdia Cuerpo Policial a lansa nan video cu mensahe di fin di aña, cu for di 2013 a cuminsa bira un tradicion. E producto final a keda lansa pa 1’or y sigur tabata un bunita trabou. Cuerpo Policial Aruba a cuminsa cu e tradicion desde 2013 pa trece un mensahe di fin di aña pa nos coleganan y comunidad. Na caminda ela bira grandi y esaki ta pa di 8 aña consecutivo cu nos ta treciendo nos mensahe di fin di aña. Gusta pa grandi y chikito y ala bez cu atencion internacional.


text:
Un di e topico mas discuti ultimo siman riba ‘social media’ pero tambe riba caya den pueblo ta e tantisimo temblor rond mundo pero tambe den nos region y e posibilidad di un of mas Tsunami.
Mi a ricibi hopi pregunta y remarca.
‘Sr. Nisbet ….Kico nos mester haci si encaso tin un Tsunami na caminda?
Nos a tende e director di ‘Rampenbureau’ splica cu cada famia lo mester tin un plan prepara pero kico ta e plan ‘nacional’ di gobierno ? ….Unda nos lo mester bay? Hopi den pueblo No tin un cas cu piso esta mas halto?
Con bo ta ehecuta e plan di famia si un Tsunami bin den siman ora e famia ta
‘gesplit’ mayornan na trabou, yiunan na scol etc. ??
Y kico pa haci si den marduga ora pueblo ta drumi diripiente tin un Tsunami na caminda ? Con gobierno lo informa pueblo den un caso asina?
Unda nos pueblo mester bay si encaso tin un Tsunami na caminda?
Con pueblo ta wordo informa oficialmente cu tin un Tsunami na caminda ?
Si acaso un Tsunami ta na caminda den dia lo tin un chaos pa busca yiunan na scol y despues dirigi pa un caminda mas halto/mas sigur e careteranan lo ta blokia di auto etc. Con nos lo haci ?’
Y asina mi por sigui ripiti e preguntanan di pueblo na mi persona demostrando e preocupacion cu tin den nos pueblo awo cu tin tantisimo temblor den mundo pero mas ainda den nos region Caribense tambe.
Nos di PPA tambe a tuma nota di algun declaracion oficial di autoridad riba e materia aki esta cu un informe lo drenta na Meteo cu lo informa Rampenbureaucu tin un Tsunami na caminda y nan lo ejecuta un plan cu ta encera activa 32 instancia inmediatamente.
Esaki ta zona bon pero e pregunta principal ta:
- Con ta informa pueblo cu tin un Tsunami na caminda specialmente si e Tsunami ta biniendo den oranan di marduga ora henter nos pueblo ta drumi ?
- For di informacion cu PPA tin cierto momento lo por tin un Tsunami na caminda cu lo por yega dentro di 30 minuut(mei ora) y cierto momento lo por tin un Tsunami na caminda cu lo por yega den 1 ora y algun minuut .Awor ta tuma algun minuut pa Meteo wordo informa y pa esaki pasa e informacion pa Rampenbureau cu lo bay activa e 32 grupo aki pero nos pregunta ta keda …Con nos pueblo lo wordo informa specialmente si ta trata den ‘oranan di marduga ?
- Logica ta bisa cu nos pueblo lo mester busca un sitio mas halto y mas sigur pa permanece .
Na 2009 ora Corsou a sinti sacudimento leve nan a bay dedica atencion na e problematica a laga traha un rapport(2010) y consecuentemente a laga traha un Ley cu ta regla cierto punto di salida cu a wordo oficialisa na 2011. Den pasado PPA a referi na e necesidad aki pero mientras tanto a pasa varios aña y ainda Aruba no tin mucho oficialisa.
Meta di e articulo aki ta pa mustra riba e necesidad pa gobierno prepara nos pueblo miho riba e problematica aki.
PPA lo kier a conclui e articulo aki haciendo algun proposicion al respecto:
- Na Hulanda por e ehempel tin un sirena oficial instala for di aña 1952 cu a wordo modernisa na 1998: ‘Het oude alarm van de Bescherming Bevolking is officieel vervangen door nieuwe elektronische sirene’s die voortaan onhoorbaar worden getest…maar een keer per jaar klinkt een landelijk oefenalarm op de eerste woensdag van juni om 12.00 uur;
‘PPA ta propone pa nos gobierno tambe laga instala un sistema di sirena rond di nos Isla cu lo wordo usa na momento cu tin un ‘Tsunami’ na caminda of cualkier otro peliger.
Nos ta haci e proposicion aki specialmente pa cubri e hecho cu un Tsunami lo por ta na caminda den oranan di marduga ora pueblo ta drumi y lo por wordo sorprendi riba nan cama.
PPA ta propone pa regla legalmente cu un sirena por wordo poni riba tur mast cu tin riba nos Isla pa Telecomunicacion etc.
- PPA ta propone na gobierno pa oficialisa un Mapa di nos Isla cu e haltura di cada districto versus haltura di lama (sea-level) y un indicacion oficial na unda pueblo lo mester dirigi su mes ora cu tin un Tsunami etc. na caminda !
- Tuma nota cu un MAPA oficial asina tin su beneficio no solamente ora di un Tsunami, pero tambe ora cu nos confronta ‘Climate Change y Rising Sea Waters’ y tambe horcan excepcional cu ‘sea surge’ !
- Tambe PPA ta propone pa indica cua edificio(nan) di gobierno cu tin cierto haltura lo por sirbi como ‘sitio pa acomoda e pueblo’ den caso di urgencia.
Anotacion: PPA kier ta masha cla cu esaki ningun momento nos intencion ta pa crea panico den nos pueblo pa cu posibel Tsunami’s den futuro. E unico intencion ta pa conscientisa y stimula nos gobierno, nos parlamento y mas autoridad pa dedica mas atencion na prepara nos pueblo cu mas informacion pa eventual calamidad den futuro cu atencion special pa Tsunamy y rising sea waters etc.


text:
ORANJESTAD; Diaranson mainta Minister Endy Croes a haci un bishita di cortesia na Funari na Savaneta riba un invitacion special. E Mandatario a wordo ricibi pa directora di Funari, sra. Lilia Bisslik- Mackay y cuatro stagaires di EPI; Anchell Statie, Anchella Jean Louis, Jodi- Ann Willems y Shamaya Arrindell. Na yegada e Mandatario a pasa saluda e clientenan pa despues continua cu e reunion y presentacion. Actualmente Funari tin diesun cliente di diferente edad cu un of otro limitacion ta pasa dia for di mainta te merdia cuatero biaha pa siman for di dialuna pa diahuebs. E clientenan ta pasa un mainta ameno yena cu diferente actividad. Durante e bishita na Funari e mandatario a haya un recorido door di e luga, a tuma nota cu luga mester di basta atencion pa loke ta e mantencion di e edificio. Funari tin algun plannan pa futuro manera entre otro pa amplia e cushina, un gym y multifunctioneel ruimte. Minister Endy Croes a haya un presentacion di e proyectonan nobo cu un vision nobo cu Funari tin pa atrae mas cliente, mas boluntario y mas actividad interno y externo. E ta un bunita proyecto, hendenan cu curason na e luga corecto ta duna asina oportunidad na hendenan cu limitacion den cualkier forma desde hoben te cu un edad mas avansa por pasa dia na Funari.
E Mandatario a sigui bisa; cu nos a primiti di mira e peticionnan di Funari, proyectonan y lo percura pa di un of otro manera duna sosten den aña 2022 pa dilanti pa asina por yuda un poco cu e parti di mantencion y/of renobacion cu falta. Minster Endy Croes ta gradici Funari y e boluntarionan pa nan dedicacion y trabou incansabel cu nan ta haci pa e comunidad di Aruba.


text:
All posts tagged "Siman 2"
-
Division Honor/ 3 months ago
Resumen di siman 2 di Division Honor – clash di dos titan di nos futbol
Riverplate vs Caravel E di dos siman di futbol a habri cu e partido entre ASV Riverplate y SV Independiente Caravel....
-
Division Honor/ 8 months ago
Resumen siman 2 torneo AVB 2021
E siman dos di e torneo AVB a regala nos weganan cu hopi gol y futbol atractivo pero tambe weganan sera...
-
Deportivo Nacional a gana Caiquetio den un wega preta, atractivo y cu sorpresa
E ultimo wega di siman 2 den Division Honor tabata entre e actual sub-campeon di Aruba Deportivo Nacional contra SV Caiquetio,...
-
Britannia ta tuma liderato di campeonato nobo despues di a gana La Fama 3-0
E ekipo di SV Britannia ta biniendo di gana Bubali 4-0 den e prome fecha di campeonato Division Honor y a...
-
Dakota a domina y a gana Bubali na un manera convencente cu anotacion di 3-0
E campeonan di e temporada pasa, SV Dakota a cuminsa e campeonato actual cu un empate forsoso contra e subcampeonan Deportivo...
-
River Plate y RCA a keda empata 2-2 den e ‘Derby di Capital’ den un wega tenso pero no bistoso
E prome encuentro di e ‘Derby di Capital’ di e campeonato actual entre River Plate di Madiki y RCA di Solito...
-
Brazil Juniors ta impresiona cu nan fisico y velocidad pa gana Estrella 2-0 den un bon partido
E norma den futbol ta cu ekiponan cu promove for di Division Uno ta haya hopi contratempo den e division mas...


text:
Kralendijk – Audri Statie, enfermera na Fundashon Mariadal durante un konferensia di prensa djabièrnè atardi, a bisa ku ta bai bakuná tur ku tin kontakto direkto ku pashènt. Tambe el a bisa ku ta dediká ku hopi atenshon pa bakuna hende. Na Fundashon Mariadal nos tabata basta okupá ku e delaster preparashonnan pa pasa e promé angua kontra CoViD-19 djaluna 22 di febrüari. Esei ta nos plan di bakunashon. Den e promé fase di e plan ta bakuná trahadónan den kuido ku tin kontakto direkto ku pashènt. Ta trata di enfermera, enfermero, dòkter di kas, trahadó den institutonan di hende di edat avansá, fisioterapista i mas.
Tin mas o ménos 600 trahadó den kuido ta bini na remarke pa bakunashon. Na Fundashon Mariadal nos ta bakuná riba djaluna 22, djamars 23, djaweps 25 i djabièrnè 26 di febrüari.
Den e preparashonnan pa bakuná nos a tene kuenta ku e kondishonnan pa pèrkurá pa pasa angua na un manera seif i ku bakunashon ta di bon kalidat. Asina nos por bisa ku nos a tene nos mes na e reglanan di RIVM. Nos a dediká atenshon na preparashon di e bakuna i kon ta duna hende. Tur miembro di tim di bakunashon a haña un treinen. Nos tin tim médiko i tim ku ta duna sosten, nan ta sòru pa e bakunashon kana sin problema.
Nos meta ta pa otro siman, 160 trahadó den kuido di salú haña e di promé angua. Nan ta haña e di dos angua despues di tres siman. Esei ke men ku na mart nos ta bakuná e trahadónan den kuido atrobe. Na Fundashon Mariadal ta bakuná e trahadónan den kuido den e edifisio bieu di FORMA. E lugá ei ta basta grandi pa bakuná hopi hende, miéntras ku tur hende por tene nan mes na e reglanan di CoViD-19.
Nos ta kla pa ranka sali. Nos ta konfia ku e bakunashon den e promé siman i durante e simannan despues, ta bai bon”, Audri Statie a bisa.


text:
Aruba
Ganga: Sigaria gratis riba Camacuri
Diahuebs atardi alrededor di 2:10 pm un truck direccion waf a hay’e cu problema riba Camacuri. Ta ora cu dos caha a cay for di e trailer y boshi paki di sigaria tabata gespart riba caminda. A cuminsa piki tur e pakinan memey caminda, cu a conduci na pegament’i trafico formal.
Tur cos ta mustra cu no a mara e cahanan bon. E sigarianan aki tabata direccion waf pa exporta, nan ta di transito na Aruba. Na dado momento diferente automobilista a para memey caminda y cuminsa piki paki di sigaria y hinca di auto, estilo ganga. Despues di un rato, e truck a sigui direccion di waf.


text:
Regular, partido ABO ta mustra con parlamento den su totalidad tambe ta culpabel pa e desastre financiero, e decadencia di moralidad y e corupcion gubernamental. Culpabel pasobra na diferente ocasion, tur miembro ta vota ‘VOOR’, pasobra e ta cumbini nan interes personal of pa evita pa ‘cay den e trampa di gobierno’ si nan vota ‘CONTRA’, manera un miembro di oposicion a duna como hustificacion tempo cu oposicion a vota ‘VOOR’ pa e ‘CITGO-Deal’ di 2000 pagina.
Dia 30 juni 2015, e minister di ‘Integratie, Infrastructuur en Milieu’ a bulldoze e ‘Black Corridor’ den pueblo su stoma pa un suma di minimal 750 miyon florin. Un proyecto cu tabata den un presupuesto ficticio pa 300 miyon florin, mientras cu esaki mester a costa 135 miyon florin. Loke e minister y parlamento no a bisa pueblo, cu desde 21 juni 2011 y registra bou di volgnr. IS/734/10-11, parlamento tabatin e rapport ‘PPS-Project: Green Corridor, Werkgroep Green Corridor (14 April 2011)’ y cu parlamento a duna e minister desde 18 juli 2011 autorisacion pa esaki (‘Machtigings-Landsverordening’ AB 2011 no. 50, 19 september 2013). Pero tur miembro di parlamento a bay eleccion na 2013, sin bisa pueblo cu nan a aumenta e debe nacional cu 750 miyon florin cu un proyecto innecesario y controversial.
Pues desde 2011, tur parlamentario tabata sa cu gobierno lo a sconde e gastonan real di e ‘Black Corridor’ pa pueblo, uzando ‘Off-Balance financing’, y tur a keda keto. Uzando ‘Off-Balance financing’, gobierno por a laga un parti di pueblo sigui kere cu e debe nacional ta ‘SOLAMENTE’ 4 biyon florin. Tampoco parlamento a informa pueblo cu e ‘Black Corridor’ no ta di pueblo. E rapport ta bisa di esakinan lo siguiente: ‘Vandaar dat vanaf het begin van het project als randvoorwaarde het ‘Off-Balance’ criterium is gesteld. ’Off-balance’ betekent dat de betrokken activa (c.q. hoofdweg kern San Nicolas) NIET als economische EIGENDOM van het Land wordt BESCHOUWD’.
Parlamento tampoco a percura pa pueblo haya e miho oferta, a pesar cu den articulo 2 lid. 1 di e ‘Machtings-Landsverordening’, esaki a wordo uza pa desvia di e ‘Comptabiliteitsverordening 1989 (AB 1989 no 72)’: ‘..ten behoeve van het project de aanbestedingsvorm van een CONCURRENTIEGERICHTE DIALOOG GEHANTEERD’. E rapport hasta ta mustra con esaki tin cu sosode: ‘Dit project zal voornamelijk gefinancierd worden door jaarlijks door het Land te betalen BESCHIKBAARHEIDSVERGOEDINGEN. Deze worden alleen uitbetaald INDIEN de hoofdweg kern San Nicolas aan de GESTELDE EISEN VOLDOET. De te betalen beschikbaarheidsvergoedingen..worden (definitief) bepaald op basis van de aanbieding van de WINNENDE aanbieder (opdrachtnemer)’. Pero den e reunion di 30 juni 2015, gobierno tabatin caba su escogencia y parlamento no a puntra e minister pa e lista di otro interesadonan of con e la yega na su escogencia. Algun dia despues di e show den parlamento, e minister a biaha bay Merca pa firma e contract cu Deutsche Bank. E ‘finder’s fee’ por a wordo paga!
Loke tambe a hala nos atencion, parlamento tabata sa desde 2011 di tur e consecuencianan financiero di e ‘Black Corridor’ y e medidanan cu mester wordo tuma: ‘..deze beschikbaarheidsbetalingen leiden tot een toename in de jaarlijkse kosten voor de duur van het contract c.q. het project. Indien deze kostenverhogingen niet structureel gecompenseerd kunnen worden, zal dit leiden tot een STRUCTUREEL VERHOOGD FINANCIERINGSTEKORT. Indien de kostenverhogingen niet structureel gecompenseerd kunnen worden via bestaande en/of NIEUWE algemene middelen, of door middelen afkomstig van de verwachte economische groei, zal EXTRA LENEN door het Land het uitkomst bieden. Extra lenen betekent wel dat de schuldquote van het Land per jaar zal STIJGEN INCLUSIEF de daarbij horende RENTELASTEN c.q. FINANCIERINGSKOSTEN’. Asina mes, parlamento a bolbe duna autorisacion pa fia 815 miyon florin pa e proyecto ‘Watty Vos Boulevard’, pasobra un cabay di campaña ta mas importante cu e interes di pueblo y su futuro generacionnan.
E informacion aki, ta mustra atrobe claramente cu parlamento a yuda activamente den e destruccion y entreguismo di Aruba. Tur partido cu tabatin representacion den parlamento na 2013, tabata sa di e ‘Machtigings-Landsverordening ‘, e rapport y e consecuencianan financiero di e ‘Black Corridor’, pero asina mes nan tur a scoge pa sconde e informacion aki di pueblo durante eleccion 2013. Ningun di nan a conta cu na 2015, Hulanda lo a desenmascara e abuso aki contra pueblo y revela cu Aruba ta bancarota. Atrobe nos ta na porta di eleccion, y tur ta puntra pueblo su confiansa. Imagina’bo cu si nan tur por a sconde intencionalmente e aumento barbaro aki di e debe nacional na 2013, anto cuanto mas debe of sorpresa nan tin scondi pa pueblo? Siman pasa e ‘rating agency Standard & Poor’s’ den su rapport di evaluacion pa Aruba, a duna un indicacion: despues di eleccion lo mester tuma mas medida. Danki politico tradicional, pa e bunita regalo di dia di tata.


text:
PDVSA cu debe biyonario, mientras a duplifica ayudo na Chavez
Un relato di DIARIO ta mustra riba e situacion financiero malo di PDVSA y cu Citgo ta su baca di lechi.
“PDVSA no a wordo paga mita di tur e petroleo cu el a pomp aña pasa. Esaki pa motibo di dealnan preferencial cu paisnan aliado, poniendo presion riba su financia, dunando prijs preferencial y subsidio pisa.
E hecho di Petro Caribe cu ta duna prijs preferencial y facilidad di pago ta haci cu PDVSA ta depende riba cash na Merca via di su subsidiario Citgo.
PDVSA a emiti bonds (prestamo di estado) pa mas di $10 biyon y a bende $3 biyon mas den oferta priva.”
September 21, 2015:
Reapertura di refineria como upgrader lo contribui cu mas di 7% na nos GDP”
Declaracion di Minister Mike de Mezas di Gabinete Mike Eman riba negociacion pa un acuerdo cu e baca di lechi di PDVSA, Citgo.
Mike de Mezas ta bisa entre otro:
“Cu e firmamento di e MoU, e proceso di due diligence a inicia. Esaki ta un investigacion hopi mas amplio y profundo unda cu lo evalua e potencial comercial, tecnico y economico di un participacion di CITGO. “Basicamente esaki ta pues un diagnosis di tur detaye di e situacion actual pa garantisa un bon futuro….”
December 1, 2015
Citgo ta di un “dochter” y no ta spera problema politico
Minister President Mike Eman ta splica Aruba
“Citgo ta un parti di e operacionnan di un dochter na Merca y como e dochter importante ey na Merca no ta spera cu desaroyonan politico lo afecta decisionnan importante tuma riba nivel di gerencia”.
December 19, 2015
Refineria lo bay tin mester sigur di 1500 pa 2000 trahado urgente
Minister di Labor di Gabinete Mike Eman
“Pa loke ta trata mayoria mas grandi, e masa di trahadornan cu lo bay tin mester pa un turnaround por ehempel di e refineria lo por ta di mas of menos 1500 trahador of bay hasta te 2000, esaki di inmediato ta nifica un caida den e cifra di desempleo di 2%.”
Mei 14, 2016
Prome Minister Mike Eman ta papia di su Minister di Energia
“Mi tin un minister di energia cu hopi energia cu a busca te na final pa a logra e acuerdo cu tin awe riba mesa”
September 29, 2016
Minister de Meza : “Pabien Aruba. Pabien San Nicolas”
Aruba lo yega 2017 cu un presupuesto balansa cu deficit di 0.5 porciento
October 4, 2016
DIARIO ta relata
Pueblo a celebra reapertura di refineria den grandi!
October 24, 2016
Nelson Martinez Presidente di Citgo cu despues Maduro a manda prizon caminda el a muri
“Proximamente e refineria por ta creando trabao directo pa mas di 2500 puesto di trabao”
Januari 17, 2017
Minister Mike de Meza ta papia di velocidad di proyecto
Preparacion pa rehabilitacion di e refineria ta bayendo cu velocidad mucho mas grandi cu normal
Januari 17, 2017
Informacion cu Gobierno Mike Eman ta sigui desaroyonan na Venezuela hopi di cerca
Riba Mei 7, 2017
Minister de Meza ta splica cu Citgo ta duna e indicacion cu e compania ta estableci na Merca y cualkier inconveniencia cu tin na Venezuela te awor aki, no a mira cu esaki ta afecta e plan y prioridadnan di e compania Citgo ….cu… ta un compania fuerte financieramente tambe na Merca..
Mei 15, 2017
Alvin Koolman ta desmenti informacion internacional
Ningun momento a para proyecto di rehabilitacion di refineria
Obviamente e relato di Banco Central ta contene informacion robes y e agencia a mal interpreta e informacion di Banco Central tambe.
Di otro banda, den e articulo ta cita un vocero di Ministerio di Energia di Venezuela unda ta bisa cu e proyecto no por sigui pa falta di financiamento
Juni 20, 2017
Minister de Meza: na final di 2018 refineria lo cuminsa opera
Cu e informacion aki Aruba ta den temporada di eleccion cu lo baha de Meza como Minister.
December 6, 2017
Refineria di Aruba no tin 50 pa 70 miyon pa paga gobierno
Prome Minister Wever-Croes ta bisa cu e kico ta “going on” cu Citgo
Citgo ta cumpliendo cu algun di e trabaonan cu nan a bisa cu nan ta realisando. Gobierno nobo ta bay puntra Citgo con hopi por conta cu e compania.
Februari 19, 2018
DIARIO ta relata cu Conoco Philips kier confisca propiedad PDVSA
Mei 8, 2018
Publicacion cu sancion geo politico ta pone proyecto refineria na peliger
Augustus 17, 2018
Aruba por bira centro di “free for all” di PDVSA
Maduro a hipoteca Citgo na 2016 cu Rusia y cantidad di compania Mericano. Aruba por bira parti di conflicto mundial a base di sucesonan na Venezuela den cual Citgo lo hunga un papel importante.


text:
Aruba
Minister Dangui Oduber: Pabien na tur nominado y ganado di AHATA Exellence Awards
Minister di Tursismo Y Salud Publico Sr. Dangui Oduber hunto cu colega Minister di Labor Sr. Glenbert Croes tabata presente na AHATA su “Excellence Awards 2021”. E bunita ceremonia anual a tuma lugar diahuebs den e ballroom di Hyatt Regency Aruba resort. Den e ceremonia aki ta honra e personanan cu ta sobresali den servicio den e sector turistico. E sector turistico ta sostene 88% di e economia (GDP) di Aruba.
Despues cu Aruba a conoce un caida drastico den turismo door di e pandemia. Awor den e fase di recuperacion di nos turismo, servicio ta un parti esencial y esaki no por ta posibel sin nos embahadornan di turismo. E elemento di suma importancia pa e bienestar di nos economia ta e nivel di servicio personal cu nos ta brinda na e turista. Pesey e premio di AHATA’s Excellence Awards ta di sumo importancia, según e mandatario.
Tabata tin 38 nominada y mester bisa cu tur tabata un ganador ariba nan mes, mirando cu nan ta wordo escohi for di mas di 10,000 empleado den e sector aki.
Minister Dangui Oduber ta manda palabranan di felicitacion y aprecio na tur e nominadonan y e ganadornan. Cada un di bosonan ta contrubui grandemente cu e sector turistico, brindando servicionan di calidad na nos bishitantenan.
Den nomber di país Aruba e mandatario a felicita AHATA su team pa haci e evento aki uno exitoso. Tambe danki na Hyatt hotel pa haci nan ballroom disponibel, na Tropical Bottling Company, De Palm Tours, Gianni’s Group y CMB pa nan contribucion haci na Turismo.


text:
Q&A’s habitante
Último informashon: 15 di yanüari 2022
Entidat Públiko Boneiru a formulá e informashon aki den koperashon ku departamento di Salubridat Públiko i otro instansianan.
Kontinuamente ta aktualisá e lista aki. E desaroyonan rònt di COVID-19 ta impredisibel, situashonnan, reglanan i kondishonnan por kambia kada momentu. Pa e último informenan nos ta referí bo na komunikadonan di prensa di Entidat Públiko Boneiru riba nan página di Facebook. Bo tin un pregunta ku ainda no ta den e lista? E ora ei manda un email ku bo pregunta na traveltobonaire@bonairegov.com
No por derivá ningun derecho for di e informashon riba e lista ku Q&A.
Kas
Tin un skema kaminda bo por mira kua ta e medidanan ku ta na vigor awor?
Pa un bista general di e medidanan bo por wak riba: https://www.bonairecrisis.com/pap/medidanan/
Hendenan mag bini huntu i ta pèrmití pa organisá evento?
Ta distinguí enkuentro den seno privá i evento organisá profeshonalmente.
Organisá evento organisá profeshonalmente ta prohibí.
Pa evento privá manera fiesta privá na kas, e reglanan ta:
* Maksimalmente hende di 2 kas ku maksimalmente 10 persona por ta presente i mas tantu posibel pafó
* No ta permití kanto i baile
* E presentenan semper mester tene por lo ménos 1,5 meter di distansia for di e persona ku ta mas serka di nan.
Entiero i matrimonio:
* Durante seremonia di kasamentu i ora di entiero por tin maksimalmente 30 persona presente.
* E espasio mester ta asina grandi si ku tur e 30 personanan presente por tene distansia di 1,5 meter for di otro. Bishitantenan mester registra.
Grupo musikal tin mag di duna presentashon awor i públiko tin mag di balia e ora ei?
Grupo musikal tin mag di duna presentashon i kanta pa públiko, pero nan tin ku tene nan mes na e reglanan básiko sí. Manera tene 1,5 meter di distansia, laba man regularmente i si tin keho traha un sita pa tèst mesora.
Durante e presentashon públiko no ta permití kantamentu i baliamentu.
Pa presentashon den espasio públiko pèrmit ta obligatorio.
Mi por yama polis i direktorado di Supervishon i Mantenshon di Lei si hendenan òf negoshinan no ta tene nan mes na e medidanan?
Sí. Polis i direktorado di Supervishon i Mantenshon di Lei no por kontrolá tur kaminda pareu. Pa e motibu aki un notifikashon ta bon biní. Pa esaki bo por tuma kontakto:
* Via email bisami_TH@bonairegov.com
* Liña di tep di Kuerpo Polisial Hulanda Karibense 715 8000 òf anónimo 717 7251.
* Direktorado di Supervishon i Mantenshon di Lei 715 5300, pa kasonan di emergencia i pafó di ora i ofisina 796 4850.
Empresa
Kua ta e reglanan pa hóreka for di 15 di yanüari 2022?
E reglanan pa hóreka ta:
- Maks 4 persona adulto pa grupo
- Negoshinan di hóreka mester sera pa mas tardá 22:00 or. Inklui hóreka di hotel.
- Maks 50% kapasidat
- Públiko no mag kanta / balia
- Lugá di sinta fiho.
E reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa.
Por lesa e reglanan básiko akinan: https://www.bonairecrisis.com/pap/medidanan/
Kua ta e reglanan pa tiendanan awor aki?
Nos ta distinguí tienda nesesario manera supermarket, panaderia, botika i negoshi ku ta bende material di konstrukshon i tienda no-esensial manera pakus ku ta bende paña i lugá ku ta laba outo pa bo.
* Pa tur dos tipo di pakus ta konta aktualmente:
E reglanan básiko manera tene 1,5 meter di distansia, evitá kaminda tin hopi hende, laba man regularmente.
Por repasá e reglanan básiko aki: https://www.bonairecrisis.com/maatregelen/
* Ademas ta konta pa tur dos tipo di pakus ku por drenta esakinan ku maksimalmente 1 persona di mes kas.
* Tapaboka obligatorio for di 13 aña
* Un garoshi/makutu ta obligatorio.
* E situashon ta otro den kada tienda. Pa e motibu aki nos ta ferwagt di empresarionan ku nan mes ta formulá regla pa laga hende drenta nan negoshi. Tiendanan por stipulá ku tapaboka ta obligatorio i obligá klientenan pa usa ‘handsanitizer’. Gobièrnu no ta imponé esaki, un empresario mes por disidí esaki.
Suponé mi tin ku registrá ken mi klientenan ta. Kiko mi tin ku puntra mi klientenan?
Bo ta pidi bo klientenan e siguiente informashon:
* nòmber kompleto
* fecha, e ora ku nan a yega i e lugá kaminda nan a sinta
* e mail
* number di telefòn
Ta importante pa bo klientenan bai di akuerdo tambe ku bo ta entregá nan informashon na Departamento di Salubridat Públiko. E departamento tin mester di e informashon si nan tin ku hasi un investigashon di fuente òf kontakto, ora un hende pega ku e vírùs.
NB. Mester warda e informashonnan pa un mínimo di tempu di 14 dia i un máksimo di tempu di 21 dia. Ta protehé privasidat di kliente. Ta warda e informashonnan di tal manera ku semper privasidat di e kliente ta protehé.
Kiko un chekeo di salú ta enserá?
Un chekeo di salú ta enserá ku promé ku hendenan drenta, nan mester kontestá algun pregunta. Esaki ta nesesario pa sa si un hende tin keho ku por tin di haber ku e vírùs di corona. Òf pa sa si e persona a laga hasi tèst i ainda ta wardando riba su resultado. Pa wak si un hende de fakto mester ta den isolashon pasobra e ta kontagiá. Kisas e persona ku ke drenta mester bai den karentena. Ora un hende kontestá un di e preguntanan ku ‘Si’, e persona ei no por drenta. E ora ei e ta haña un konseho urgente pa bai kas. Wak tambe https://www.bonairecrisis.com/maatregelen
Barberonan i hendenan ku tin un ofishi di kontakto por traha awor?
Sí, barbero, hasidó di kabei i hende den profeshon di kontakto manera fisioterapista, drechadó di uña, masahista, higienista di boka por traha.
Tapaboka ta obligatiorio
* Aktualmente solamente e reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa.
Por lesa e reglanan básiko akinan: https://www.bonairecrisis.com/pap/medidanan/
Kua ta e reglanan pa lokalidat pa wega di plaka, kasino i sine pa ta habrí?
Esaki ta e kondishonnan:
* teater di sine, kasino i lokalidat pa wega mester sera pa mas tardá 22:00 or;
* ta registrá ken e wéspetnan ta (registrashon di wéspet), na entrada bishitantenan ta haña un chekeo di salú;
* Maks 50% kapasidat
* Lugá di sinta fiho
* semper bishitantenan ta mantené un distansia di minimalmente 1,5 meter for di otro;
* tur hende ta tene nan mes ta e reglanan di higiena ku departamento di Salubridat Públiko a formulá.
Empresanan por eksigí di nan bishitantenan pa bisti un tapaboka?
Si, empresarionan mes por disidí kua ta e reglanan èkstra ku nan ta manehá. Ta importante pa usa un tapaboka adekuadamente. Instrukshon kon mester usa un tapaboka bo ta haña aki https://www.bonairecrisis.com/pap/medio-di-komunikashon/ den e dokumentu: Konseho pa tapaboka.
Dunadónan di trabou i empresanan por nenga personal/kliente ku no a bakuná?
Dunadónan di trabou no mag nenga personal si e hendenan akí no a bakuná. Empresanan tampoko no mag nenga kliente. Bakunashon no ta obligatorio.
Dunadónan di trabou no mag puntra nan empleadonan si nan a bakuná. Empleadonan tin derecho riba privasidat.
Kon mi ta kalkulá kuantu kliente mi por tin den mi negoshi?
Sali for di e punto di bista ku kada kliente ta okupá 10 m² di superfisie di flur di bo negoshi. Un ehèmpel: Un tienda ta 10 meter hanchu i ku 15 meter largu . Superfisie di e flur ta 150 m². E ora ei por tin un máksimo di 15 kliente den bo tienda. Empresarionan mes ta responsabel pa sòru pa nan tin e kantidat korekto di kliente den nan negoshi. No tur tienda ta ekipá di mesun manera òf ta usa su espasio na e mesun forma. Direktorado di Supervishon i Mantenshon di Lei por duna konseho tokante esaki. Pa mas informashon yama 0800 – 0800 òf 717 – 4800.
Mi ta responsabel pa e manera ku mi klientenan ta komportá nan mes den mi negoshi?
E punto di salida ta ku bo ta tuma bo medidanan di tal sistema, ku bo klientenan por/mester komportá nan mes na un manera ‘COVID-proof’. https://www.bonairecrisis.com/pap/medidanan/
Kon ta pará ku kontròl di e reglanan di corona na empresanan?
Personal, hefenan i doñonan di edifisio mes ta responsabel pa tene na mes na e reglanan. No ta posibel pa diariamente kontrolá tur kaminda. Direktorado di Supervishon i Mantenshon di Lei por aktua si no kumpli ku e reglanan den espasio públiko. Si ta trata di ofisina, Inspekshon di Labor por aktua.
Di ki manera e kontròlnan den tienda i den hóreka ta tuma lugá?
Inspektornan di Direktorado di Supervishon i Mantenshon di Lei i miembronan di Kuerpo Polisial Hulanda Karibense (KPCN) ta hasi e kontròlnan. Queien no cumpla las reglas será multado.
Pa kuantu tempu ta sera negoshinan di hóreka si nan no kumpli ku e reglanan?
Inspektornan di Direktorado di Supervishon i Mantenshon di Lei i polis (Kuerpo Polisial Hulanda Karibense – KPCN) por disidí pa sera un negoshi di hóreka temporalmente si nan no ta tene nan mes na e reglanan. Si esei sosodé, e negoshi por habri atrobe ora ku nan ta kumpli ku e reglanan atrobe. E kantidat di tempu ku e ta keda será ta dependé di kua regla nan a violá. Si un negoshi na diferente okashon no ta kumpli, por kita su pèrmit for di dje.
Kua ta e reglanan pa sauna's pa nan ta habrí?
E reglanan pa sauna’s ta:
• E sauna ta nota ken e wéspetnan ta (registrashon di wéspet), na entrada bishitantenan ta haña un chekeo di salú.
• E sauna ta kumpli ku e reglanan di higiena ku departamento di Salubridat Públiko a formulá.
* E reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa.
Por lesa e reglanan básiko akinan: https://www.bonairecrisis.com/pap/medidanan/
Pachi’s ta habri?
Nò, entrante 4 di yanüari 2022 establesimentunan di sèks ta será.
E kompanianan ku ta produsí i entregá koriente i awa tin un plan di kalamidat den kaso ku nan mester traha ku ménos hende?
Sí nan a traha plan di kalamidat pa sigurá ku ta sigui produsí i entregá koriente i awa. Produkshon i entrega di koriente i awa ta sigui, asta si tin ménos hende riba puesto klave na trabou komo ku nan a pega ku e vírùs. Nos atenshon ta dirigí pa evitá e tipo di situashonnan akí i no pa suavisá efekto di e situashon.
Skol i instansia
Kua ta e reglanan pa deporte (kompetitivo) i skol di deporte?
- Maks: 50% di kapasidat paden i 100% pafó (for di 18 aña).
- Despues di hasi deporte bai kas mesora.
- No ta permití públiko
- Aktividatnan deportivo segun nivel di riesgo 5
- Ta prohibí pa organisá evento
E reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa. Por lesa e reglanan básiko akinan: www.bonairecrisis.com/pap/medidanan/
Kua ta e reglanan pa hende ku ta bai misa, sirbishi òf orashon di djabièrnè?
Ora tin misa, sirbishi òf orashon di djabièrnè, e reglanan ta:
o Sin kantamentu
o Mas tantu posibel digital
o Òf 50% di kapasidat, 1.5m di distansia
o Tapaboka obigatorio
Skolnan a habri, nan ta tene kuenta ku corona den lès?
Adultonan ta tene 1,5 meter di distansia for di otro. Den enseñansa avansá tambe adultonan ta tene 1,5 meter di distansia for di e alumnonan. Na skol básiko esaki no ta nesesario.
Ta traha mas tantu posibel den grupo fiho pa tene e kantidat di kontakto estrecho mas chikitu posibel.
Adultonan i alumnonan mester tene nan mes na e reglanan di corona: laba man regularmente, tosa i nister den èlebog i no mishi ku wowo i nanishi. Regularmente ta limpia i ventilá e espasionan na skol. Mayornan por drenta skol solamente pa motibunan urgente.
Akohida pa mucha i akohida después di skol ta habrí?
* Akohida pa mucha i akohida despues di skol ta habrí atrobe for di 12 di aprel.
* Pa adulto ta konta ku nan mester tene 1,5 meter di distansia for di otro.
Mi ta tende ku tin mayor ku no ta manda nan yu skol, nan tin miedu pa e no pega ku e vírùs. Kiko ta mihó pa mi hasi ku mi yu?
Ta mihó pa bo yu bai skol.
Skol ta tuma tur medida posibel pa prevení kontagio mas tantu posibel. Ademas, mayoria di e mener- i yùfrounan ta bakuná.
Si un alumno pega tòg ku e vírùs di corona, mayoria biaha e ta haña keho leve. Den konsulta ku departamento di Salubridat Públiko skol ta tuma medida mesora si un alumno pega ku e vírùs. Asina e skolnan ta keda seif pa otro alumnonan.
Kiko ta pasa ku mayornan ku ta nenga di manda nan yunan skol?
Na Boneiru muchanan tin ku bai skol for di ora nan tin 4 aña te ora ku nan tin 18 aña. Si mayornan no manda nan yu skol, ta regla un kòmbersashon personal ku nan. Den e kòmbersashon ei ta puntra e mayornan kua ta e motibu ku nan yu no ta bai skol. E ora ei den e kombersashon ta wak huntu ku e mayornan kua ta e mihó solushon.
General
Kiko e Lei temporal medidanan COVID-19 ta nifiká pa habitantenan di Boneiru? I aktualmente tin ur ordenansa di emergensia aplikabel na Boneiru?
Den e Lei Medidanan Temporal COVID-19 tin e diferente medidanan i riesgonan di COVID-19. Banda di esei tin un Areglo Ministerial Boneiru. Den e areglo ei a stipulá e opshonnan pa Boneiru pa tumamentu di e diferente medidanan.
A base di e lei ei i e Areglo Ministerial Boneiru, Gezaghèber ta tuma un desishon tokante kua medida ta konta na kua momentu na Boneiru. Por lesa esaki den e Dekreto di Gezaghèber Medidanan di COVID-19. E reglanan adishonal pa biahamentu pa Boneiru ta formulá den ‘het Aanwijsbesluit’.
Aktualmente no tin un Ordenansa di Emergensia na vigor.
Bo ke sa mas tokante e lei, e Areglo Ministerial i e Dekreto di Gezaghèber? Wak riba Lei, Areglo i Ordenansa di Emergensia riba e wèpsait aki: https://www.bonairecrisis.com/pap/lei-temporal-medidanan-covid-19/


text:
ORANJESTAD (AAN): E ultimo actualisacion relaciona cu e cifranan di vacunacion ta mustra cu a alcansa un total di 63,277 persona vacuna na Aruba.
Te cu diamars 1 di Juni pa 7:30 pm a haya e prome dosis un total di 11,922 persona y a keda cla cu tur dos dosis un total di 51,355.
Pa loke ta e total di vacuna aplica, e cifranan di Departamento di Salud ta indica cu 114,632 vacuna a wordo aplica na Aruba.
Vacuna ta un acto di solidaridad y responsabilidad conhunto. Niun por keda atras!
Vacunacion lo trece comunidad hunto atrobe!


text:
OFICINA DI TURISMO (A.T.A) TA ORGANISA LAPMA NA ARUBA
Actualmente ta riba nos isla un grupo di VIP representante for di e region di Latino America pa atende e ‘Latin American Planning Meeting di Aruba’ – LAPMA 2018. Ta trata aki di top 3 companianan, VIP companianan, di cada mercado den e region di Latino America.
E evento, organisa pa Oficina di Turismo (A.T.A.) tin como obhetivo pa fortalece e presencia di nos pais como destino na Latino America. Esaki sigur bao di e top companianan y VIPs den e region.
Como parti di e esfuersonan di mercadeo, A.T.A. a introduci recientemente un concepto di mercadeo nobo cu e slogan di: ‘Necesitas Aruba.’ E campaña ta busca pa mantene y amplia e resultadonan positivo cu a bin ta wak consistentemente (ora exclui Venezuela).
E programa di LAPMA 2018 cu ta cubri di diadomingo 6 pa diaranson 9 di mei y ta diseña di manera cu e participantenan ta reconecta personal- y directamente cu oportunidadnan y posibilidadnan cu producto Aruba ta ofrece na nan y na nan clientenan.
A.T.A. ta wak un potencial di crecemento den e continente Suramericano y, como parti di su plan strategico pa e añanan nos dilanti, ta ehecutando proyectonan cu ta capitalisa riba e mercadonan emergente manera ta Colombia, Argentina y Brasil. Adicionalmente, den LAPMA 2018 tin representantenan tambe di Chile, Peru y tambe aerolineanan cu ta opera den henter e region.
E programa di LAPMA 2018 ta inclui tambe encuentro cu directiva di A.T.A. caminda ta elabora riba e prestacion di Aruba den e mercado den e ultimo temporadanan, mescos cu e vision cu e entidad di maneho y promocion di destino Aruba ta implementando pa mehora e nivel di e producto y experiencia cu ta brinda na nos bishitantenan.
Otro punto resaltante ta e presentacion di experto di turismo na Google, Alejandro Rico; mescos cu bishita na diferente parti di nos isla, danki na e cooperacion di varios compania local di sector turistico. Adicionalmente, a dedica tempo y espacio na atende un workshop di planificacion y sesion ‘Business 2 Business’ for di cual nos negoshinan local por beneficia cerando acuerdonan.
Oficina di Turismo di Aruba ta yama nos invitadonan special di e siman aki un caluroso bonbini y ta invita comunidad en general pa, manera semper, duna nos miho cara. Ta desea cada participante un exitoso y fructifero LAPMA 2018.


text:
Police
Home Police
Polis a controla grupo, cu lo a baha cu arma di candela den negoshi
Tanki Leendert - Diadomingo mainta den careda di 9:45, polis ta wordo informa di tres homber, cu lo a baha arma den Willy Pan. Nan...
Durante detencion, polisnan no a pone atencion y auto ta pasa ariba e sospechoso...
Tanki Leendert - Diasabra anochi den careda di 7:30 un patruya di Noord lo a cuminsa hacib un detencion, dilanti Centro di bario Tanki...
Despues di accidente na Santa Cruz, chauffeur por a move unicamente su cabes
Santa Cruz - Diahuebs anochi den careda di 8'or, polis ta bay pazuid di santana di Santa Cruz. Eynan un accidente cu hende herida lo...
Faya-bo-haya alarga te 24 di september 2017
Ministerio Publico y Cuerpo Policial di Aruba ta informa cu e maneho di faya-bo-haya durante periodo di eleccion lo sigui te cu diadomingo 24...
Porta di hero di garage, a cay ariba un mucha na Wayaca
Wayaca - Diamars merdia den careda di 3'or, polis y ambulance tambe brandweer, a wordo manda un adres na Wayaca. Na e adres, un...
Conoci di polis, haya cu arma di candela den tas na gasoline station
Caya Ritmo - Diamars marduga pa mas o menos 2:45 patruya di Noord ta pidi presencia di mas patruya na Citgo Sasaki, momento cu...
A entrega Decreto Gubernamental na 3 agente policial
ORANEJSTAD, Aruba: Cuerpo Policial a entrega Decreto Gubernamental (landsbesluit) na 3 agente policial, kendenan a ricibi rango mas halto. Ta trata aki di Andrew...
Chauffeur bou influencia ta subi acera altura di Citgo Boulevard
L.G. Smith Boulevard - Dialuna marduga patruya di Playa ta bay parti zuid di Citgo Boulevard. Na e sitio nan ta topa cu un KIA...
Auto ta alcansa dos peaton na Noord
Noord - Diadomingo atardi polis y ambulance a bay banda di e banco na Noord, caminda auto a dal 2 persona. Na yegada di polis,...
Informacion ta indica cu aparentemente ambos persona lo tawata bou influencia di un sorto...
Sero Blanco - Manera nos a trece den otro noticia merdia, na Sero Blanco ambulance a pidi asistencia di polis pa dos homber agresivo....


text:
News
COA y IBISA a bishita Parke di BMX
A pasa wak con ta implementa e regalanan nobo
COA y IBISA a bishita Parke di BMX, Street Wise na San Nicolas.
Diabierna atardi un delegacion di Comite Olimpico Arubano hunto cu IBISA a bishita e parke di bike cross di e ekipo di Street Wise na San Nicolas. Presente nos por a mira presidente di Aruba Wielerbond, tesorera di Street Wise, staf di coach y tambe diferente coredor di BMX.
Tesorera di Street Wise, Sra. Ischellin van den Berg a yama tur presente un bon bini y a splica un poco riba e unico ekipo cu tin un parke di BMX na Aruba. Tambe e la menciona cu hopi liher nan a traha riba e protocol pa medio di coach Estaba cu mesora a actua y pone man na obra.
Funcionario di IBISA, Sra. Mildred Wever a keda contento cu henter e proceso di ehecucion di e protocol na e parke di Street Wise. Nan ta contento cu IBISA lo yuda na guia esnan cu mester di esaki den nos facilidad y clubnan deportivo. Pa medio di un app nan ta observa y yena e form cu despues lo wordo evalua. Aki nan por mira mesora unda e ayudo por ser brinda na tur cu mester di esaki.
Presidente di AWB, Sr. Juni Croes tabata super satisfecho cu e parke a habri unda e atletanan por a sigui cu nan entrenamento. Principalmente atleta elite manera Shanayana Howell cu tabata tini compromisonan na nivel internacional. E la elogia e bon trabou di coach Estaba y tambe Street Wise cu a actua hopi liher.
Di parti di COA, Secretaria General Sra. Nicole Hoevertsz a bisa cu nan tambe ta contento cu e trabou. Nos atletanan di BMX tin compromiso cu un solo meta. Un danki na e bon cooperacion entre Street wise y AWB nos coredornan por sigui cu nan deporte. E ta contento sigur cu e candidato Olimpico Shanayah Howell cu ta bek den su preparacion pa e clasificacion di e weganan 2020 di Tokyo
Manera Hoevertsz a bisa; entrena activo na cas no ta mescos. Riba pista bo ta mira e resultado. COA y tur e partnernan tey pa yuda pa asina tur cos cana bon den deporte.
Por ultimo coach Pedro Estaba a splica riba e proceso con a traha e protocol specifico pa BMX y e parke di Street Wise. Claro cu e parti general lo keda cual ta uso handsanitizer, tambe puntra preguntanan basico relaciona cu e covid y e distancia social entre e atletanan. Riba e parti tecnico nos por observa cu no lo usa tur salida, lo salta cada bes uno. Mester bisa cu e atletanan tin respet pa e reglanan y ta cumpli. Mas cu claro ta spera cu e situacion lo drecha den corto tempo pa asina cumpli cu e obhetivionan cu a wordo plania.


text:
The content originally appeared on: Diario
Abogado mr. Carlo kier pa psikiatra evalua estado mental di sospechoso
ORANJESTAD (AAN): Manera DIARIO a publica, diabierna merdia 2’or a trata e caso pro forma di e sospechoso di asesinato di John Anthony (Poentje) Castro, q.e.p.d. Despues cu abogado mr. Carlo a mustra cu el a pidi pa haci un investigacion riba e estado mental di su cliente, Fiscal a propone pa 25 Maart 2022 e tratamento di e caso tuma lugar. Asina ey ta duna tempo suficiente pa e investigacion pidi pa mr. Carlo por sosode.
E sospechoso Anderson Rasmijn di Colombia, tabata sinta den un oficina na KIA, mientras cu den sala di Corte di Husticia tabata presente, famia di John Castro, abogado mr. Carlo, Hues, Fiscal y un traductor cu tabata traduci pa e sospechoso y tambe pa Fiscal.
CASO PRO FORMA
Hues a bisa cu e motibo cu e caso ta pro forma ta pasobra cu ainda e procesverbaal oficial di Recherche no ta cla. Esey acusa di a tira mata John Anthony Castro riba 22 December 2010. Den sala di Corte tabata presente e famia di defunto Castro. Hues a bisa cu ainda e procesverbaal oficial di Recherche no ta cla.
PSYCHIATER MESTER EVALUA SOSPECHOSO
Abogado mr. Carlo a bisa Hues cu for di comienso, el a pidi pa un psikiatra determina si Rasmijn ta compronde kico ta e acusacionnan contra dje. E abogado a bisa cu tin un peticion pa haci investigacion y pa Corte nombra un psikiatra pa haci e investigacion. Hues a bisa cu entretanto Hues Comisario a nombra un psikiatra. Esaki a sosode riba 15 December 2021, caminda e psikiatra awor lo bay investiga Rasmijn.
ABOGADO KIER PA STOP INVESTIGACION
Abogado mr. Carlo tambe a bisa Hues cu a base di ley door cu no a determina e estado mental di Rasmijn, mester laga Rasmijn liber. Fiscal a bisa cu tanten cu e investigacion ta andando no por para investigacion. El a mustra cu na Hulanda tabatin un caso caminda a sigui cu e investigacion te ora cu e raport di psikiatra a keda cla caminda a dicidi cu no ta sigui mas cu e caso. Fiscal ta haya cu mester sigui e mesun procedura. Fiscal a bisa cu mester di basta tempo pa trata e caso. El a propone 25 Maart 2022. Fiscal a bisa cu teniendo cuenta cu e investigacion, Hues lo mester manda e caso pa Hues Comisario pa asina e deseo di abogado mr. Carlo, keda realisa. Asina e psikiatra no tin ningun duda kico lo mester haci.
CASO TA SIGUI MAART 2022
Hues despues di a scucha e punto di bista di mr. Carlo y Fiscal a dicidi cu lo pospone e caso pa dia 25 Maart 2022 caminda lo trata e caso. Hues a fiha cu 16 Februari 2022 lo tin un caso pro forma pa asina sa si ya tin un raport di psikiatra y kico lo mester haci.


text:
Wak kiko bo amigunan i Konosínan na nos lugá, ib
Nos lugá, ta diseño pa Kumpli ku e hendenan den E stat di hari pa Personanan ku ta buska di bèrdatSi mi a asumi e Ret di communicacion so na Kla riba internet i di Relacionnan real, basta ku spera. Registra na nos lugá, ib Gratis i ta pidi fia Un tiki tempu. Nos lugá, ib Liber its Pa personanan ku ta buska E bèrdadero sosio ku nan Di persona den e área Di hari.
E registro di lugá gratis I hasi un tempu
Si mi s...
T'asina ku implementa buska aki etiqueta, Lista di etiquetas e Krim-añadí etiquetas Krim
No tin motibu di aña, mi ta, Maske e ta hende normal no por Ta session i e konosementu di humor I no por ta for di e Bida i e chikitu òf grandi prueba.
Den, amigu òf difísil skohementu di su Meta ta pa semper e kreashon di Mas mihó kondishonnan pa un fásil aksidente Di communicacion dato personal i e konosementu, E interlocutor pa fasilidat di búskeda di Material obsceno teme.


text:
Enseñansa Basá riba Konsiensia
E meta mas haltu di enseñansa den tur pais ta pa krea siudadanonan ideal – indivíduonan kapas pa kumpli ku nan propio metanan den bida, mientras nan ta alimentá interes di otro i di progreso di hinter komunidat. Enseñansa basá riba konsiensia ta hasi posibel ku kualke skol por logra e ideal aki pa medio di desaroyá sistemátikamente e serebro, i habri e kreatividat i inteligensia latento di su alumnonan.
Pa bo yunan
Skol Maharishi na Lancashire Inglatera despues di 26 aña di resultadonan sobresaliente a logra e status di Skol Liber, esaki ta skolnan supsidiá pa gobièrnu pero liber den maneho i kontenido di kuríkulo.
Maharishi University of Management na Iowa, Merka, ta un sentro di ekselensia di enseñansa superior ya pa mas ku 35 aña. E ta ofrese tambe un kantidat di kurso via internet pa interes personal òf pa diploma.


text:
Oranjestad – Aruba
Dialuna mainta Atracoteam a haci un entrada hudicial na dos diferente cas. Un cas na Koningstraat y un cas na De Vuyst. Na e cas na De Vuyst a detene e homber di inicialnan M.M. naci na Haiti di 47 aña sospecha di tin di haber cu e atraco na Pizzahut.
Tawata dialuna siman pasa un un hende homber cu tawata transporta placa pa Pizza Hut a wordo atraca.
E victima a declara di a wordo agredi door di e atracadornan.
Hasta a pidi ambulance pa e victima wordo transporta pa hospital pa ricibi tratamento medico.
Pa Cuerpo Policial por resolve mas caso cooperacion di pueblo di Aruba ta hopi importante pesey ta pidi si bo tin cualkier informacion jama tiplijn di tiplijn 11141.